का रउआ टीवी चैनल से जुडल चाह तानी? जरुर पढीं... - JaiBhojpuri.com\nका रउआ टीवी चैनल से जुडल चाह तानी? जरुर पढीं...\nPosted by Admin on January 14, 2011 at 10:00pm\nपटना। का रउआ दिल में कवनो टीवी चैनल से जुडे के इच्छा बा? का रउआ कवनो अभिनेता, कलाकार, निर्माता या निर्देशक बानी? अगर हाँ, त ई रिपोर्ट राउर आँख खोल सकेले। पटना आ लखनऊ के कुछ लोग टीवी चैनल चलाये के दावा करता, जेकरा लगे नाही टीवी चैनल चलाये के लाइसेंस बा, नाही पूंजी, लेकिन ऊ लोग हर पल शिकार के तलाश में बइठल बा कि केहु मिलो, त ओकरा से कुछ पइसा लिहल जाव। अगर रउआ भी अइसन कवनो गिरोह के शिकार भइल बानी, त आपन अनुभव हमनी के जरुर बताईं। अगर रउआ के याद होई, त तीन-चार साल पहिले भी "पूर्वा टीवी" नाम से एगो चैनल आइल रहे, जवन कि कई लोगन के करोडों रुपया लेके मार्केट से गायब हो गइल। पिछला2साल से पूर्वा टीवी में ही काम करे वाला कुछ कर्मचारी लोग मिल के "हमनी भोजपुरिया टीवी" के नांव से एगो अउर चैनल खोले के दावा कइ रहल बाटे, अउर एकरा नाम पर भी कई लोगन के चूना लगावल जा रहल बाटे। एह चैनल के निदेशक के नाम आज ले सामने ना आइल, लेकिन संजय लालटन, अरविन्द सिंह अउर 2-4 लोग सामने नजर आयेला, जेकि कई गो फिल्मकारन अउर कलाकारन के खुब सपना देखवता। एह ड्रामा के शुरुआत भइल 2009 में, जब ई लोग 15 अगस्त से चैनल के शुरु करे के घोषणा कइल। चैनल के नांव पर कुछ कलाकारन से शुभकामना संदेश ले लिहल गइल (अब केहु चैनल के नांव पर शुभकामना मांगी, त केहु भी दे दी), अउर ओकरे के देखा के आपन प्रमाणिकता के साबित करे के लगातार कोशिश कइल गइल। कुछ दिन बाद त बकायदा पटना में एगो ऑफिस भी लिया गइल, ओकरा बाद हर केहु के मौका देवे के वादा कइल बहुत आसान हो गइल। एक के बाद एक लोग एह लोगन के जाल में फंसत गइल, अउर ई लोग धीरे-धीरे आगे बढत गइल।एह सारा प्रकरण में एगो मजेदार बात इहो रहल कि कुछ वेबसाइटन के माध्यम से चलावल जा रहल एह कंपनी के वेबसाइट भी एही बिचे2बेर बदल गइल, लेकिन केहु ध्यान ना दिहल। एगो भोजपुरी के वेबसाइट त 2-3 महीना पहिले एह चैनल पर आये वाला एगो कार्यक्रम के बैनर अपना मुखपृष्ठ पर भी लगा दिहलस, बिना ई सोचले कि आखिर जवना चैनल के ही अस्तित्व नइखे, ओकर कार्यक्रम कहाँ आवत होई? काल्ह एह चैनल द्वारा एगो प्रेस-विज्ञप्ति भी भेजल गइल, जवना में चैनल जल्दिये शुरु होखे के बात कहल गइल रहे, अउर कई गो वेबसाइटन पर ई खबर लाग भी गइल, बिना ई सोचले कि बिना लाइसेंस के चैनल एह देश में आखिर चली कइसे? जब हमनी का एह बारे में भारत सरकार के सूचना प्रसारण मंत्रालय से संपर्क कइनी जा, त पता चलल कि "हमनी भोजपुरिया टीवी" नांव से कवनो चैनल के लाइसेंस नइखे दिहल गइल। सूचना अउर प्रसारण मंत्रालय अपना वेबसाइट के माध्यम से हमनी के लाइसेंसी चैनलन के एगो सूची भी उपलब्ध करवलस, जवना में एह चैनल के नांव कहीं ना रहे। अगर केहु भी चाहो, त हमनी का ऊ सूची उपलब्ध करा सकेनी। एह चैनल के वेबसाइट पर एकरा के भारतीय उपग्रह INSAT 4A से संचालित बतावल जाता, लेकिन ओह सैटेलाइट पर से संचलित चैनलन के लिस्ट में भी एकर नांव नइखे। कहे के मतलब साफ बा कि ना ई चैनल बा, नाही कबो शुरु होई। वइसे सबसे मजेदार बात पता चलल भारत सरकार के कॉरपोरेट अफेयर्स मंत्रालय से, अउर ऊ बात इ रहे कि लोग भले ही एकर ऑफिस दिल्ली में बता रहल बाटे, लेकिन एह कंपनी के रजिस्टर्ड कार्यालय पटना में बा। ओह से बेसी आश्चर्य के बात ई पता चलल कि एह कंपनी के अधिकृत पूंजी मात्र5लाख के बा, अउर ओह में से2लाख के ही शुल्क अदा कइल गइल बाटे। एतना कम पूंजी आधार वाला कवनो कंपनी त टीवी चैनल के लाइसेंस खातिर आवेदन भी ना कर सकेले, त फेर लाइसेंस होखे के सवाले कहाँ पैदा होता? एहिजा ई बतावल जरुरी बा कि भारत में टीवी चैनल के लाइसेंस खातिर आवेदन देवे से पहिले राउर कंपनी के अधिकृत पूंजी डेढ करोड रुपया होखे के चाहीं। जाहिर बा, चैनल चलावल एह कंपनी के बूता के बाहर के चीज बा। सूचना प्रसारण मंत्रालय के एगो वरिष्ठ अधिकारी के अनुसार एह मामला के जानकारी ओह लोगन के आजे मिलल बा, अउर एह दिशा में मंत्रालय कार्यवाही करी। अगर एह मामला में केहु के कवनो दस्तावेज चाहीं, त हमनी से संपर्क कइल जा सकेला। अउर अगर केहु का लगे कुछ कहे के बा, या सफाई देवे के बा, त हमनी का चाहेब कि ऊ लोग कागज का संगे सामने आके बात करो। भोजपुरिया डॉट कॉम द्वारा आम जनता से ई अपील कइल जा रहल बाटे कि एह तरह के मामला में तनी संभल के डील करो, ना त काफी नुकसान उठाये के पड सकेला।\nसाभार: भोजपुरिया डॉट कॉम\nTags: bhojpuria, hamni, tv Like2members like this\nComment by sanjay kumar singh on January 14, 2011 at 10:36pm एडमिन जी प्रणाम ,\nग्लैमर के सतरंगी दुनिया सबका के अपना ओर खिंचेला . एह आकर्षण के भाव के भुना के आपन जेब भरेवाला लोगन के एगो बिरादरी से हमनी के आगाह कैले बानी रौवा एह लेख के द्वारा .बहुत बहुत धन्यवाद .\nजय भोजपुरी Comment by sanjay kumar singh on January 14, 2011 at 10:36pm एडमिन जी प्रणाम ,\nजय भोजपुरी Comment by Ashutosh Ranjan on January 14, 2011 at 10:54pm एडमिन जी प्रणाम,\nएगो आँख खोलेवाला आलेख..खासकर ओह लोग खातिर जे ग्लैमर के दुनिया में जाए खातिर कुछु करे के तैयार बा..आ जेकरा आगा पीछा कुछुवो सवाचे के सूझ नईखे...बहुत बहुत धन्यवाद.\nजय भोजपुरी Comment by नबीन भोजपुरिया ( NB ) on January 14, 2011 at 11:08pm एडमिन जी प्रणाम आ जय भोजपुरी\nपत्रकारिता आ वोहु मे खोजी प्रत्रकारिता बहुत कम देखे के मिलेला , आ उहो भोजपुरी मे ! भोजपुरी मे जहवा आजु काल्हु लोग चमचई करे मे लागल बा ओजुगे भोजपुरिया डाट काम एतना बडहन खुलासा कईलस ई अपने आप मे बहुत बडहन बात बा !\nआ हम एह कदम आ एह खोज खातिर रवुआ के आ पुरा टीम के बधाई देत बानी ।\nसांच पे कबो आंच ना आवेला ई सुनले रहनी हा लेकिन भोजपुरी खातिर कबो सांच पे आंच ना आवे दिहल जाई ई देख रहल बानी ।\nढोंगी लोगन के पर्दाफास से ले के चोर आ गिरहकट लोगन के देखवला से ले के अब एह कुल्ही फ्राडन के उघारल अपने आप मे एगो बहुत बडहन आ प्रशंसनीय काम बा जवन भोजपुरिया डाट काम कई रहल बिया ।\nएह फ्राड चैनल के असलियत देखावे खातिर बहुत बहुत धन्यवाद !\nएकरा के आ एकरा से जुडल हर वोह जाना के जे बिना देखले बुझले समझले एकर परचार परसार करत बाडे , जेल मे ठुंसे के चाही , फ्राड के मुकदमा दायर होखे के चाही ।\nधन्यवाद आ फेरु से बधाई बा ।\nजय भोजपुरी Comment by Dinesh Thakur on January 15, 2011 at 4:32pm एडमिन जी प्रणाम आ जय भोजपुरी एह फ्राड चैनल के असलियत देखावे खातिर बहुत बहुत धन्येबाद जय भोजपुरी Comment by Pankaj Praveen on January 15, 2011 at 6:30pm प्रणाम एक साल पाहिले दिल्ली में एकर इंडिया हेड और रीजनल हेड मिलल रहे लोग .. जहा हमरा के एगो रियलटी शो में काम देबे के बात कइ के हमनी भोजपुरिया टीवी के नाम के टोपी आ एगो टी शर्ट उपहार में दिहलन ...हम त खुस हो के पटना ऑफिस में जाये वाला रहनी ... लेकिन इ समाचार हमरा टीवी पर सपना के चूर कर देहलस ... लेकिन धन्यबाद बा भोजपुरिया डोट कॉम के कौनो गलती होखे से बचावे खातिर ... Comment by Brij Kishor Tiwari on January 15, 2011 at 8:36pm जय भोजपुरी आ प्रणाम ADMIN JEE\nसही जानकारी .........\nवैसे हम ग्लेमर जगत से नईखी ,लेकिन का जनि कबो मन कई देवो ...........अब त फूक के गोड़ राखे के पड़ी ....... Comment by Sudhir Kumar on January 15, 2011 at 8:43pm जय हो... सुने में इहो आइल ह कि जेतना लोगन से ई लोग पहिला बेर मिलत रहे, ओकरा के एगो टी-शर्ट और टोपी जरुर भेंट करत रहे, जवना में "हमनी भोजपुरिया टीवी" के लोगो लागल रहत रहे। कहे के मतलब ई कि टोपी जरुर पहिरावल जात रहे... ;) तबो ना जाने काहें लोगन के बुझात ना रहे कि "टोपी" पहिनाये के कोशिश हो रहल बाटे... Comment by Manoj Kumar on January 17, 2011 at 8:53am एडमिन जी,परनाम आ जय भोजपुरी!\nई खुलासा से बहुत लोग आपन जेब कटाए से बच जाई. वईसे भी टीवी आ फिलिम के दुनिया में फ्राड में आसानी से लोग फंस जायेलन.\nबच के भईया.\nजय भोजपुरी. Comment by Mantu Singh on January 17, 2011 at 11:34am जय हो एडमिन जी के आज कलह पैसा खातिर लोग कुछु करे खातिर तैयार बा अब रहल बात टोपी पहनावे के त का करम ओकनी के त खुलेयाम टोपी दे देत बरन स, बहुत लोग त सब कुछ खा के टोपियो नइखन देत...बहुत बहुत धन्यवाद एह समाचार के सभ के साथे बांटे खातिर, अगर एह अभियान से एक आदमी भी टोपी पहिने स बच जाई त कुछ स्वार्थ होई और उनकर भला हो जाईएक बार फेर से दिल से धन्यवादjAI BHOJPURI Comment


March 2019 – टटका खबर\nबिहार के 40 गो लोकसभा सीट में से महज अनइसे सीत पर मुसलमान यादवन के पार्टी राजद आपन उमीदवार खड़ा करी. बाकी के सीट महागठबन्हन के दोसरा गोलन के दिआइल बा. लालू आ उनका लाल तेजस्वी के आपन बेंवत के थाह लाग गइल बा. ओह लोग के गोल राजद का साथे बस मुसलमान यादव रह\nदेश के दुश्मन आ जैशे मुहम्मद गिरोह के सरगना अजहर मसूद खातिर एक बेर कांग्रेसी नेता दिग्गी राजा साहब आ जी लगा के बयान दिहले रहलें. आजु खबर गरम बा कि एह चरम आतंकी के मौत हो गइल बा. शक जतावल जात बा कि संजोग से ई आतंकी ओह दिन ओही कैम्प पर आराम फरमावत


भोजपुरी कहानी अली मियाँ : डॉ. प्रभुनाथ सिंह | जोगीरा\nHome भोजपुरी साहित्य भोजपुरी कथा-कहानी भोजपुरी कहानी अली मियाँ : डॉ. प्रभुनाथ सिंह\nभोजपुरी कहानी अली मियाँ : डॉ. प्रभुनाथ सिंह\nअली मियाँ एगो संस्मरणात्मक कहानी बा। एह रचना में सामाजिक सद्भाव के आदर्श चित्रित बा।\nडॉ. प्रभुनाथ सिंह के जन्म बिहार के सारण जिला के मुबारकपुर (मांझी) गाँव में2मई, 1940 के एगो किसान परिवर में भइले रहे। इनकर स्वनिर्मित व्यक्तित्व, अनुकरण के लायक बा। गरीबी के दंश झेलत इहाँ का अर्थशास्त्र में एम.ए. तक के पढ़ाई कइनी। पढ़ाई के बाद बिहार विश्वविद्यालय में अर्थशास्त्र के विभागध्यक्ष पद तक पहुँचनी।\nसाहित्य में छात्र-जीवन से ही इनका गहिर अभिरूचि रहे। साहित्य का संगे-संगे राजनीति में भी इनका सफलता मिलल आ बिहार सरकार में राज्यमंत्री के पद पवलन अर्थशास्त्र के पुस्तकन का अलावे हिन्दी आ भोजपुरी में इनकर अनेक कृति बा। हीरा-मोती (काव्य-संग्रह), ‘इ हमार गीत’ (काव्य-संग्रह) ‘गांधीजी के बकरी’ (निबंध-संग्रह), ‘हमार गाँव : हमार घर’ (गद्य-रचना) आदि इनकर प्रसिद्ध रचना बा।\nपता ना काहे, आज अली मियाँ के इयाद अनसोहातो बार-बार आ रहल बा। दशहरा के छुट्टी के बाद आठ-नव महीना पर गाँव आइल बानी। एक बीच गाँव में बहुत कुछ घटल-बढ़त बा। आवते-आवत, गाँव-घर के लोग कुशल-क्षेम पूछे खातिर दुआर पर टाट बन्हले बा। दशहरा आ गर्मी के बीच के लेखा-जोखा चल रहल बा- के मुअल, के जिअल, केकर बिआह भइल, केकर श्राद्ध, केकर बैल मुअल, केकर गाय बिआइल। एक-एक कर के सभ लोग सुन रहल बा, किसिम-किसिम के बेयानकाठ मार गइल, जब ई पता चलल कि अली मियाँ मर गइले। बिजली के झटका अइसन ई समाचार लागल, जइसे कि गाँव मर गइल, गाँव में केहू जिन्दा नइखे, सब कुछ जर के राख हो गइल। आँख डब-डबा गइल। केहू जीये खातिर नइखे आइल। बहुत लोग एह बीच गाँव में मुअल बा, लेकिन अधिक पीड़ा अली मियाँ के मुअला से काहे बुझाता जइसे आपन बाप मर गइल होखस।\nमियाँ के चेहरा आँख के सामने नाच गइल- दुबला-पतला शरीर, साठ के पार के ढलत उमिर, चंडल माथ, हाथ में गोजी आ एक हाथ में थरिया-लोटा, घुटना पर ले धोती, देह में मिरजई आउर माथ पर पगड़ी। अली मियाँ के परिवार रहे, जात-पाँत से ऊपर, आपन घर नाम के चीज भी उनका ना रहे। एगो बाबूसाहेब के दलान में रहत रहनसम्पत्ति के नाम पर बस लोटा-थरिया, एगो चटाई आ कम्बल, बिछावन के लेवा, कुछ धोती आ मिरजई- मिलाजुला के एक मोटरी के सारा असबाब। भाँजा बान्ह के हर घरे एक टाइम ऊ भोजन करत रहलें। लोग उनका के श्रद्धा से खिआवत रहे। अपने सूखल-पाकल लोग खा लेबे; लेकिन जवना दिन अली मियाँ के खाये के दिन रहे, ओह दिन सुअन्न बने, बड़ा पसंद से। इंतजार रही अली मियाँ के आवे के आ जूठन गिरावे के। इयाद बाबचपन में लइकन में तहलका रही, आनंद कि आज अली मियाँ खाये अइहें आ कवित्त सुने के मिली। जवना घरे उनका भोजन करे के रही ओकरा दस-बीस कदम पहिले से ही उनकर कवित्त शुरू हो जात रहे\nमिलाव गहागड, डोलाव गहागड।\nगहागड करो, महागड करो\nगहागड करो गहागड।\nकवित्त कान में पड़ते झुण्ड-के-झुण्ड लइकन के दल टिड्डी अइसन मियाँ केचारो तरफ बटोरा जास। घर के सभे बइठ जाई आ बीच में अली मियाँ के भोजन चलत रही। भोजन समाप्त होते लइकन के गोहार- ‘अली बाबा एगो आउर कवित्त, अली बाबा एगो आउर कवित्त’ आ हो जइहें चालू एक बार आउर अली मियाँ अपना कवित्त का साथे ‘गहागड करो, गहागड करो…।’ एक हाथ में लोटा-थरिया आ एक हाथ में लाठी लेले कवित्त सुनावत आगे-आगे अपना डेरा के राह धइले अली मियाँ आ पीछे-पीछे लइकन के जमात उनका के ‘सी ऑफ’ करे खातिर।\nसाल-छव महीना पर दोबारा कवनो घर में अली मियाँ के भोजन करे के भांज लवटत रहे। ऊँच-नीच, धनी-गरीब-सबका घरे बारी-बारी से अली मियाँ के भोजन होखे। आज ले कबहूँ केहू उनका के खिआवे में भार ना महसूस कइल। लोग का ईहे बुझाइल कि अली मियाँ के चरण अइला से घर पवित्र हो गइल। अली मियाँ ना हिन्दू रहले, ना मुसलमान, बस मात्र एक इंसान। लोग बेआन करे लागल कि जवना दिन अली मियाँ मुअले, गाँव के कवनो घर आँच ना बराइल। झमेला खड़ा हो गइल। मुसलमान लोग कहे कि अली मुसलमान के घर पैदा भइल रहले, एह से गाड़ल जइहें। हिन्दू लोग कहे कि अली मियाँ के शरीर में हिन्दू के अन्न के रक्त रहे, एह से अली मियाँ जरावल जइहें आ हिन्दू रीति-रिवाज से उनकर श्राद्ध करम होई। गाँव में पंचायत बटोराइल आ फसिला भइल कि अली मियाँ के लाश कब्र में दफना दिआव आ सोलह दिन का बाद हिन्दू रीति-रिवाज से उनकर श्राद्ध-करम कइल जाव।\nसारा गाँव पइसा-अनाज एकट्ठा कर के बड़ा धूम-धाम से अली बाबा के श्राद्ध कइल। तीन दिन तक भंडारा चलत रह गइल। पूरा जवार जूटल। रामधुन, हरिकीर्तन, अष्टयाम सब कुछ बड़ा ठाट-बाट से सम्पन्न भइल। ‘कलियुग के कबीर’ के जीवन-लीला समाप्त हो गइल। सोचत-सोचत चेतना शून्य हो गइल। कहाँ जा रहल बा आज अली बाबा के गाँव-देश? धरती ऊहे बा : पहिले उगत रहे प्यार-भाईचारा, मिल्लत के बिचड़ा, आज ओही धरती पर उग आइल बा नफरत के रेंगनी के काँट, जवन डेग-डेग पर चुभ रहल बा, कर रहल बा तलवा लहुलुहान। बा कवनो अइसन संजीवनी बूटी, जवन कर सके अली मियाँ के फेर से जिन्दा ? गाँव के डगर पर सुनाई पड़े अली मियाँ के कवित्त\n(गहागड करो गहागड करो, गहागड करो….)\nडॉ. प्रभुनाथ सिंह\nपिछला लेखभोजपुरी लोकोक्ति और अर्थ : तिसरका भाग\nअगिला लेखपाटलिपुत्र सम्‍मान 2019 से सम्‍मानित हुए पीआरओ कुंदन कुमार\nपूनम दुबे करेंगी रंगदारी यश कुमार के साथ


आरा छपरा बलिया समेत देश दुनिया के खबर भोजपुरी में (शुक, 13 फरवरी 2015) – टटका खबर\nDownload Audio – Tatka12Feb\n(बियफे, 12 फरवरी के खबर)\nआआपा नेता अरविन्द केजरीवाल आ मनीष सिसोदिया बियफे का दिने पीएम मोदी से मिललें. चाय नाश्ता पर ई लोग पीएम के अपना किरिया धराई समारोह में आवे के नेवता दिहलें बाकिर पीएम मोदी कहलन कि पहिले से तय कार्यक्रम का चलते ना आ पइहें. केजरीवाल दिल्ली के पूरा राज्य बनावे के माँगो कइलन पीएम से.\nजीतन राम मांझी सरकार के भविष्य के फैसला बीस फरवरी का दिने शुरू होखे वाला बजट सत्र में करावल जाई. पहिला दिने राज्यपाल केशरी नाथ त्रिपाठी अभिभाषण पढ़ के शुरुआत करइहें. एकरा बाद विश्वास प्रस्ताव पर बहस करावल जाई आ अगर जरूरी भइल त सदन में मतदान करावल जाई. मतदान खुला होखी कि गुप्त से अबही तय नइखे. बाकिर कुरसी पर बइठे खातिर बेचैन नीतीश कुमार के कहना बा कि विधायकन के खरीद फरोख्त खातिर समय लमरावल जात बा. ओने राजद के बड़ नेता आ सांसद पप्पू यादव कहले बाड़न कि राजद के जीतन राम माँझी के समर्थन करे के चाहीं ना त महादलित वर्ग पार्टी से छिटक जाई.\nगुजरात दंगा का नाम पर दुनिया भर से चंदा बटोर के ओहमें से करीब डेठ़ करोड़ रुपिया के गबन कर लेबे के आरोपी तीस्ता सीतलवाड के अगवाह जमानत ना मिलला का बाद गिरफ्तारी के अनेसा देखत तीस्ता सीतलवाड अपना शौहर संगे फरार हो गइली बाकिर उनकर वकील लोग सुप्रीम कोर्ट से गिरफ्तारी पर रोक लगावे के आदेश लेबे में सफल हो गइल. सुप्रीम कोर्ट शुक का दिने तीस्ता के अगवाह जमानत पर सुनवाई करी.\nजम्मू कश्मीर में भाजपा-पीडीपी गठबन्हन के सरकार बनल तय हो गइल बा. सुने में आवत बा कि तीन तीन साल खातिर दुनू पारा पारी से मुख्यमंत्री बनइहें. जेकर मुख्यमंत्री रही ओकर मंत्री कम रहीहें आ उपमुख्यमंत्री दुसरका दल के होखी. पहिले पीडीपी के मुख्यमंत्री वाला सरकार बनी आ बाद में भाजपा के मुख्यमंत्री वाला.\nपीएम मोदी के नाराजगी के बात सुनते उनकर मूर्ति राख के बनावल जात मंदिर के ढाह दिहल गइल. एह मंदिर पर नमो के भक्त लोग सात लाख रुपिया लगा के मंदिर बनवले रहुवे. जान जाईं कि अइसने एगो मंदिर आंध्र प्रदेश में सोनिया गाँधी के बा जवना खातिर जमीन सरकारे दिहले रहुवे आ सोनिया के ओह मंदिर से कबो परेशानी ना भइल. बाकिर हिन्दू संस्कृति माने वाला मोदी के मंजूर नइखे कि केहू उनकर मंदिर बनवावे. जीयत के मंदिर भा स्मारक बनावल गलत होला.\nदिल्ली के हार का हल्ला गुल्ला का बीचे पसरल शांति में भाजपा असम में नगर निकायन के चुनाव में बाजी मार लिहलसि आ मीडिया दिल्ली में अझुराइल रह गइल. ओकरा भनको लागल रहीत कि असम में जीत मिले जात बा भाजपा के त ओहिजो के लेके कुकुरबँझाव शुरु क दिहले रहीत. असम के कुल 702 वार्ड के नतीजा मिलल बा जवना में से 340 गो पर भाजपा जीतल बिया आ 232 गो पर कांग्रेस.\nओने यूपी में आजम खाँ “रफीकुल मुल्क आ मुल्क के धरोहर” मुलायम सिंह के मंदिर बनवावे के एलान कइले बाड़न. कहलन कि मुलायम सिंह इजाजत दे दीहें त तुरते मंदिर बनावे के काम शुरू करा दीहें आजम खाँ.\nदुनिया भर के स्वर्ण व्यापार के संस्था के कहना बा कि सबले अधिका सोना भारत में खरीदल गइल साल 2014 में. चीन दुसरका जगहा ठेला गइल बा. भारत में करीब 843 टन सोना के खपत भइल एह साल त चीन में 814 टन.\nकेन्द्रीय परिवहन मंत्री गडकरी कहत बाड़न कि देश के करीब सवा सौ टोल प्लाजा के एह लेखा साल में बंद करा के जनता के राहत दिहल जाई. 65 गो सड़क परियोजना पर लागे वाला टोल पहिलहीं खतम कर दिहल गइल बा. अब 50 करोड़ से कम लागत वाली परियोजनन पर टोल बंद करे के फैसला लिहल गइल बा.\nवित्‍त मंत्री अरुण जेटली कहले बाड़न कि दिल्ली में आआपा के जीत का चलते देश में आर्थिक सुधार मधिम होखे के अनेसा गलत बा. कहलन कि सुधार के रफ्तार कम ना कइल जाई आ सरकार देश में निवेश बढ़वावे आ रोजगार के नया नया अवसर जनमावे खातिर संकल्प लिहले बिया.\nमुंबई के एगो अदालत हालही में लोग के नाराजगी के निशाना बनल कार्यक्रम ‘आल इण्डिया बकचोद’ के आयोजकन आ ओहमें शामिल लोग का खिलाफ मुकदमा दर्ज करे के आदेश दिहले बिया पुलिस के. एह कार्यक्रम में बकचोदी करेवाला लोग फूहड़ता के हर सीमा लाँघ गइल रहे बाकिर देखेसुने वाला लोग मजा लेत रहुवे.\nकुल 74 में से 72 गो नगर निकायन के चुनाव परिणाम घोषित हो चुकल बा जवना का बाद भाजपा के 38 गो में बहुमत मिलल बा जबकि कांग्रेस के महज 17 गो में.\nमौका बेमौका आन्दोलन करे वाला अन्ना हजारे 24 फरवरी का दिने विकास विरोधी मेधा पाटकर का संगे दिल्ली में किसानन के रैली में भाषण देबे अइहन. ई आन्दोलन केन्द्र सरकार के भूमि अधिग्रहण अध्‍यादेश के खिलाफ चलावल जात बा.\nआईसीसी क्रिकेट विश्‍व कप के उद्घाटन बियफे का दिने न्‍यूजीलैण्‍ड के क्राइस्‍टचर्च में रंगारंग समारोह के के कइल गइल. मुकाबला शनिचर का दिन से शुरु होखी. अतवार का दिने भारत आ पाकिस्तान का बीच भिड़न्त होखी. प्रधानमंत्री नरेन्‍द्र मोदी भारतीय क्रिकेट टीम आ कप्‍तान महेन्‍द्र सिंह धोनी के आपन शुभकामना भेजले बाड़न. नारा दिहले बाड़न कि ‘खेलो दिल से वर्ल्‍ड कप लाओ फिर से’.\nबलिया में बिजली कर्मचारी काला दिवस मनवले. एह लोग के शिकायत रहल कि 10 फरवरी का दिने लखनऊ में प्रदर्शन करे वाला बिजली कर्मचारियन के लाठी मार के भगावल गइल आ ओह लोग पर मुकदमो दर्ज करावल गइल बा.\nबलिया के रक्सा में किसान काॅलेज के दीक्षान्त समारोह में शामिल होखे खातिर राज्यपाल राम नाईक शुक का दिने आवे वाला बानी.\nबलिया के रसड़ा नगर के गाजी मियां रौजा कब्रिस्तान में बियफे का भोर में बोरा में बंद एगो नया जनमल शिशु मिलल. ओकर एगो गोड़ जानवर चबा दिहले रहले सँ बाकिर ओह बेर ले जाड़ापाला का बावजूद ऊ जिन्दा मिलल. ओकर रोआई सुन के अगल बगल के लोग आ के ओकरा के देखल.\nबक्सर के राजपुर इलाका के गैधरा गांव में बनत सड़क लेके बियफे का दिने दू गो गुट का बीच जम के फायरिंग भइल. एक आदमी घवाहिलो भइल बा बाकिर पुलिस एह तरह के घटना का बारे में सुन के चहुँपल आ तहकीकात करत बिया.\nरोहतास जिला के बिक्रमगंज इलाका के शिवपुर गांव में पिछला दिने भइल गोलीबारी का मामिला में पुलिस दू जने के गिरफ्तार क के जेल भेज दिहलसि.\nरोहतास के दिनारा प्राथमिक स्वास्थ्य केंद्र के प्रभारी चिकित्सा पदाधिकारी डॉ. परवेश पासवान आ क्लर्क राजीव नयन दुबे के घूस लेत घरी निगरानी विभाग के टीम बियफे का दिने गिरफ्तार कर लिहलस.\nदहेज का केस में सासाराम अदालत में गवाही देके लवटत अपना पत्नी के एगो आदमी गरदन दबा के मुआ घललसि. पुलिस एह मामिला में विशम्भरपुर गांव के सत्यनारायण सिंह के गिरफ्तार कर लिहले बिया.\nगैंगवार में एगो कुख्यात अपराधी चेक सिंह के मरइला के खबर सुन के सारण जिला के पुलिस कप्तान सत्यवीर सिंह बियफे का दिने परसौना बाजार के मुआयना करे चहुँपलन जहाँ दू गो मोटरसाइकिल से आइल अपराधी ताबड़तोड़ गोली चला के चेक सिंह के मार गिरवले. चेक सिंह इसुआपुर थानाध्यक्ष संजय तिवारी के हत्या का मामिला में फरार चलत रहुवे.\nमहाशिवरात्रि का दिने आवे वाला श्रद्धालुअन के सुविधा देखत मेंहदार मंदिर के सदर दरवाजा पर लगावल सगरी घंटा उतार लिहल गइल बा. एह घंटन का रहला से लोग के आवे जाए में दिक्कत होखत रहे.\nसुनीता सिंह के उचकागांव प्रखंड के प्रमुख निर्विरोध चुन लिहल गइल बा. उप प्रमुख के पद पर भइल चुनाव में साखे खास पंचायत के बीडीसी सदस्या श्रद्धा देवी राउत जीतल बाड़ी.\nगोपालगंज जिला के गोपालपुर इलाका के सेमरा बाजार में बुध देर रात भइल एगो बम धमाका का चलते एगो नवही झँउस गइल. ओकर इलाज सदर अस्पताल में चलत बा. पुलिस एह मामिला में तीन गो नटन के गिरफ्तार कर लिहलसि.\nथावे जंक्शन पर बियफे का भोरे एगो बुढ़िया रेल लाइन का किनारे पड़ल मिलल. इलाज खातिर ओकरा के सदर अस्पताल में भरती करावल गइल जहाँ ओकर मौत हो गइल. लागत बा कि ओकरा घरे के लोग ओकरा के ओहिजा छोड़ भागल बा.\nयूपी के विधानमण्डल के बजट सत्र के तईयारी हो रहल बा. 18 फरवरी का दिने दुनू सदन के संयुक्त अधिवेशन में राज्यपाल के अभिभाषण होखी. छह दिन का भीतर एहपर धन्यवाद प्रस्ताव पास करावे के होखी आ आठ दिन ले बजट पर बहस होखी.\nगाजीपुर में शुक से सेना भर्ती मेला शुरू होखे जात बा. पहिला दिने जौनपुर जिला के नवहियन के मौका दिहल जाई. 14 आ 15 फरवरी के गाजीपुर जिला के, 16 फरवरी के बलिया के, 17 फरवरी के गोरखपुर आ मिर्जापुर के, आ 18 फरवरी के वाराणसी, मऊ, देवरिया, सोनभद्र, संतकबीरनगर, चंदौली आ आजमगढ़ के नवहियन के भरती के मौका दिहल जाई.\nमुख्यमंत्री जीतन राम मांझी कहले बाड़न कि राज्य में पांच एकड़ के खेत वालन के सिंचाई खातिर फोकट में बिजली दिहल जाई आ अगर उनुका दुबारा सत्ता मिलल त एकरा के दस एकड़ ले जमीन राखे वालनो के ई सुविधा दे दिहल जाई.\nडीजल के दाम में कमी का चलते बिहार में सरकारी बस के किराया में 15 फीसदी कमी क दिहल गइल बा. नया दर 15 फरवरी से लागू होखी.\nपश्चिम चंपारण जिला के बेतिया पुलिस गंडक कॉलोनी से छह गो लॉटरी धंधेबाजन के गिरफ्तार कइले बिया.\nपूर्वी चंपारण जिला के ढाका-मोतिहारी मेन रोड पर परतापुर का लगे बस आ मोटरसाईकिल के टक्कर में मोटरसाईकिल सवार के मौत हो गइल.\n«« आरा छपरा बलिया समेत देश दुनिया के खबर भोजपुरी में (बियफे, 12 फरवरी 2015)\nदेश दुनिया के खबर भोजपुरी में (शनिचर, 14 फरवरी 2015) »»


महानगरन में भाजपा के दबदबा – टटका खबर\nयूपी में भइल नगर निकायन के चुनाव में शनिचर के भइल मतगणना का बाद बारह गो नगर निगमन में से दस गो पर भाजपा के मेयर चुनइलें. सपा आ बसपा समर्थित उम्मीदवारन के एक एक सीट मिलल जबकि कांग्रेस का हाथे एको ना लागल. पिछला चुनाव में भाजपा के छह गो मेयर रहलें आ कांग्रेस के तीन गो. अबकी कांग्रेस के एकहु जगहा ना मिल पावल आ भाजपा दस गो मेयर जीता ले गइल.\nएह चुनाव में कांग्रेस आ भाजपा अपना चुनाव चिह्न पर लड़ल रहली सँ जबकि सपा बसपा आपन अधिकृत उम्मीदवार केहू के ना बनवली सँ.\nमुरादाबाद के महापौर पद पर भाजपा के वीना अग्रवाल, अलीगढ़ में भाजपा के शकुन्तला भारती, गोरखपुर में भाजपा के सत्या पाण्डेय, बरेली में सपा समर्थित निर्दल आइएस तोमर, झांसी में भाजपा के किरन राज, इलाहाबाद में बसपा समर्थित निर्दल अभिलाषा गुप्ता, वाराणसी में भाजपा के राम गोपाल मोदले, लखनऊ में भाजपा के दिनेश शर्मा, कानपुर में भाजपा के जगतवीर द्रोण, मेरठ में भाजपा के हरिकान्त अहूलवालिया, गाजियाबाद में भाजपा के तेलूराम अउर आगरा में भाजपा के इंद्रजीत सिंह वाल्मीकि के जीते के खबर बा.\nहालांकि बाद में खबर मिलल बा कि गाजियाबाद से सपा समर्थित उम्मीदवार सुधन रावत भाजपा उम्मीदवार के हरा दिहलन. एह उलटफेर का बाद भाजपा के नौ मेयर, सपा समर्थित दू मेयर, आ बसपा समर्थित एक मेयर के जीत मिलल बा,\nTags: महापौर पद पर भाजपा


टटका खबर (सोमार, 17 अगस्त 2015, बलिया-छपरा) – टटका खबर\nपर्यावरण के सुरक्षा खातिर मशहूर मसदर सिटी के दौरा करत पीएम मोदी\nपुरी से लवटत घरी झारखण्ड के सरायकेला में भइल सड़क हादसा में सिवान के 14 गो कांवड़ियन के मौत पर बिहार सरकार सभका परिवार वालन के चार चार लाख रुपिया अनुग्रह अनुदान देबे के एलान कइले बिया.\nरेल राज्यमंत्री मनोज सिन्हा आजु सोमार का दिने गाजीपुर सिटी टीसन पर बोलावल एगो समारोह में छपरा-बलिया-गाजीपुर-वाराणसी-इलाहाबाद रेलखंड के बिजली वाला बनावे के काम के शुरुआत करइहें. 330 किलोमीटर के एह रेलखंड के बिजली वाला बनावे में 415 करोड़ रुपिया के मंजूरी दीहल गइल बा.\nसारण जिला के गड़खा-मानपुर सड़क पर दरियापुर थाना भैरोपुर गांव का नियरा एगो बोलेरो वाला मोटरसाइकिल के धक्का मार दिहलसि जवना से बाइक पर सवार भाई बहिन गंभीराह घवाहिल हो गइले. दुनू के खराब हालत देख पटना मेडिकल काँलेज खातिर रेफर कर दिहल गइल पीएचसी से.\nछपरा-जलालपुर नेशनल हाईवे पर शनिचर का दिने एगो ट्रक साइकिल वाला के कचार दिहलसि जवना से नूर नगर गाँव के एगो सतरह बरीस के ओह लड़िका के मौत ओहिजे हो गइल. हादसा से खिसियाइल लोग सड़क जाम क के बवाल करे लागल आ ट्रक में आग लगा दीहल. ड्राइवर ट्रक छोड़ के फरार हो गइल रहे.\nबिहार के मुख्यमंत्री नीतीश कुमार के गोपालगंज में होखत सभा में आशा कार्यकर्त्री जम के बवाल कटली आ सभा का दौराने एक दोसरा पर कुरसी के फेंकाफेंकउवल शुरू हो गइल. एह बवाल पर काबू करे में पुलिस के बहुते परेशानी झेले के पड़ल.\nछपरा मंडल जेल का सोझा से दू बरीस पहिले फरार हो गइल एगो कैदी के मशरक पुलिस फेरू गिरफ्तार क के जेल भेज दिहलसि. साल 2013 के जनवरी महीना के ओह दिन मशरक पुलिस ओकरा के मकई के बाली चोरावे का आरोप में जेल ले आवत रहुवे जब ऊ जेल का सोझा से भाग पराइल रहुवे. ओह समय ऊ आपन नाम सुदामा बतवले रहुवे जवन गलत निकलल. ओकर असल नाम धनेश्वर साह हउवे.\nअाजादी के उत्सव का दिने गाजीपुर के जंगीपुर कस्बा छह घंटा ले लड़ाई के मैदान बन के रह गइल जब बिजली आ सड़क खातिर अनशन पर बइठल छात्रनेता के जबरिया अनशन से उठा दीहल गइल. एकरा बाद पुलिस आ नवहियन का बीच गुरिल्ला युद्ध शुरु हो गइल. एह बीच आठ गो बस आ दू दर्जन ट्रक के नुकसान चहुँपावल गइल. एगो बस के त आग लागा दीहल गइल. पुलिस एह बवाल का मामिला में पचास जने के गिरफ्तार कर चुकल बिया आ अउरियो लोग के चिह्ने के काम हो रहल बा. पूरा घटना के वीडियो बनवा लिहले बिया पुलिस.\nबलिया के ऐतिहासिक महावीरी झंडा जुलूस खातिर तय भइल बा कि सगरी अखाड़ा अपना निर्धारित रूट से आ समय पर निकली आ एहमें कवनो तरह के बदलाब ना कइल जाई, जगहे जगह सीसीटीवी कैमरा लगा के एह लोग पर नजर राखल जाई. बलिया के ई जुलूस राखी का दिने निकलेला आ खास क के बिशुनीपुर मस्जिद इलाका में एह अखाड़ा वालन के जोर देखे के मिलेला.\nपंचायत चुनाव आवते मतदाता सूची में गड़बड़ करे आ करावे के काम शुरु हो गइल बा. बीएलडब्लू लोग घरे बइठले मनमाना तरीका से नाम निकाल देत बाड़े. जगहे जगह एहसे बवाल के हालत पैदा हो जात बा. एकाध जगहा त प्रधाने लोग के नाम काट दीहल गइल बा.\nबलिया में नदियन के बढ़ाव लगातार जारी बा. तुर्तीपार दोहरीघाट सहायक परियोजना हेड पर घाघरा खतरे के निशान 64.010 मीटर का लगे ले चहुंप गइल बिया. चैनपुर गुलौरा, मठिया, छोटकी टंगुनिया, खैरा, तूर्तीपार, बिल्थराबाजार, सहिया, रामपुर वगैरह इलाकन में कटान फेरू तेज हो गइल बा. ओने गंगा आ टोंस के जलस्तर में घटाव होखत बा बाकिर एकर फेरू बढ़ला के अनेसा जतवले बावे केंद्रीय जल आयोग.\nप्रधानमंत्री नरेन्द्र मोदी के यात्रा का मौका पर संयुक्त अरब अमारात के सरकार आबूधाबी में एगो मंदिर बनावे खातिर जमीन अलाॅट करे के फैसला कइलसि जवना खातिर मोदी ओहिजा के सरकार के आभार जतवले बाड़न.\nउत्तर प्रदेश का मेरठ में लड़की से छेड़छाड़ के विरोध करे वाला सैनिक के पीट पीट के मुआ देबे का मामिला में पुलिस चार गो बदमाशन के गिरफ्तार कर लिहले बिया. मराइल सैनिक वेदमित्र के शामली ज़िला के तितौली गांव में पूरा सैनिक सम्मान का साथे आखिरी संस्कार क दीहल गइल बा.\nश्रीलंका में 15वां आम चुनाव के वोट आजु सबेरे से पड़ल शुरु हो गइल बा. पहिले राष्ट्रपति रहल महिंदा राजपक्ष प्रधानमंत्री के रूप में सत्ता में वापसी के भरपूर कोशिश करे में लागल बाड़न. साँझ के वोटिंग खतम होखला का तुरते बाद से वोट गिनाइल शुरू हो जाई.\nजम्मू-कश्मीर के बालाकोट में सीमापार से होखत गोलाबारी का चलते भारत पाकिस्तान के बीच सुरक्षा सलाहकारन के बइठक टार देबे के दबाव बढ़े लागल बा.\nचारा घोटाला के सजायाफ्ता आ जमानत पर चलत लालू यादव के सुप्रीम कोर्ट से नोटिस भेजल गइल बा आ कुछ मुद्दा पर उनका से जबाब मांगल गइल बा.\nगुजरात के एगो निलंबित आईएएस आफिसर संजीव भट्ट के एगो ‘सेक्स वीडियो’ सामने अइला का बाद उनुका के गुजरात के गृह मंत्रालय का तरफ से नोटिस भेजल गइल बा. बाकिर संजीव भट्ट के कहना बा कि वीडियो में देखावल आदमी ऊ ना हउवें केहू दोसर ह जे उनुके जइसन लउकत बा.\nकेंद्रीय माध्यमिक शिक्षा बोर्ड (सीबीएसई) आजु सोमार का दिने मेडिकल आ डेंटल कोर्स में दाखिला खातिर लीहल गइल परीक्षा के रिजल्ट जारी कर दिहलसि. पहिला बेर भइल परीक्षा रद्द भइला का बाद दुबारा इम्तिहान करावल गइल रहुवे.


टटका खबर, अतवार, ८ अगस्त – Anjoria\nअगस्त 8, 2010 news in bhojpuri, टटका खबर, भोजपुरी समाचार\nमुस्लिम विश्वविद्यालय में आरक्षण प्रावधान के अनदेखी से भाजपा नाराज\nविद्यार्थियन के नामलिखाई आ कर्मचारियन के बहाली में अनुसूचित जाति, जनजाति आ पिछड़ा वर्ग के मिले वाला आरक्षण ना दिहला से नाराज भाजपा प्रधानमंत्री आ मानवसंसाधन मंत्री से शिकायत कइले बिया आ जिम्मेदार लोगन पर कार्रवाई करे के माँग कइले बिया. वइसे जानत त उहो होखी कि एह मामिला में कुछ होखी हवाई ना. बीएचयू ना नू हऽ अमुवि!\nजीतत जीतत हार जाये वाला भारत आजु हारत हारत जीत गइल\nश्रीलंका का साथ तिसरका टेस्ट के आखिरी दिन का शुरुआत में भारत के हालत ठीक ना रहुवे. काल्हु ओकर तीन गो खास विकेट सस्ते में चटक गइल रहे. बाकिर आजु वीवीएसलक्ष्मण का कमाल १०३ रन का बदौलत भारत श्रीलंका के पाँच विकेट से हरा के सीरीज बरावर करा लिहलसि. श्रीलंका में सतरह साल से भारत सीरीज नइखे जीत सकल आ अबकियो उहे भइल. संतोष रहल कि बरोबरी पर छूटल बा भारत.\nअपना फटला में दोसरा के टाँग फँसावे से मना कइलसि नेपाल के माओवादी पार्टी\nनेपाल के माओवादी पार्टी आजु दोसरा देशन के चेतावनी दिहले बा कि केहू नेपाल का मामिला में आपन टँगड़ी मत घुसावो. बाकिर भारत का तरफ से श्याम सरन के भेजला के ऊ सकारात्मक रुप से लिहलसि काहे कि सरन केहू के पक्ष में ना गइल रहले, नेपाल के समग्र हित में एकता पर बल दिआवे गइल रहले. अलगा बाति बा कि कवनो फायदा ना भइल.\nचालबाज जरदारी अपना जीत के हवा बनवले\nब्रिटेन के प्रधानमंत्री डेविड कैमरुरन से बात कइला का बाद जरदारी अपना बयान में कहले कि ऊ कैमरुन का साथे साफ साफ बाति कर के उनका के समुझा लिहलन कि पाकिस्तान आतंक के निर्यातक देश ना ह. संयुक्त बयान का नरमीओ से पता चलत बा कि कैमरुन पाकिस्तान पर नरम हो गइल बाड़े.\nसूखा राहत खातिर बिहार सरकार पाँच हजार करोड़ रुपिया मँगलसि\nबिहार में पड़ल सूखा से निबटे खातिर आ पीड़ित जनता के तत्काल राहत चहुँपावे खातिर मुख्यमंत्री नीतीश कुमार केन्द्र से पाँच हजार करोड़ रुपिया के सहायता तुरन्ते मँगले बाड़न. कहले कि बिहार सरकार अपना बेंवत भर सहायता दे रहल बिया बाकिर केन्द्रो के आपन जिम्मेदारी निबाहे के चाहीं. पिछला तीन साल से बिहार लगातार कवनो ना कवनो बिपति के शिकार होत आइल बा एहसे ओकर आपदा राहत कोष खलिया हो गइल बा.\nविधानसभा चुनाव खातिर सीटन के बाँट बखरा में लागल बाड़ी से पार्टी\nका्ग्रेस आ बसपा के केहू से गठबन्हन नइखे आ दुनु बिहार का सगरी सीटन पर लड़े के बाति कहत बाड़ी. भाजपा आ जदयू में सीट खातिर खीँच तान चलत बा. जदयू चाहत बा कि ओकरा वोट आधार में बढ़ोतरी का चलते ओकरा पिछला बेर से कुष अधिका सीट मिले के चाहीं जबकि भाजपा एको सीट छोड़े के तइयार नइखे लउकत. राजद आ लोजपा गठबन्हन के हालत बहुते खराब बा. लोजपा १०६ सीट माँगत बिया जवना में उहो पचास गो सीट शामिल बा जवन पिछला बेर राजद कांग्रेस के दिहले रहुवे आ राजद के ठकुआ मरले बा कि कइसे अइसनका बेजा दबाव से पार पावो.\nसांसद महाबल मिश्रा के गाड़ी छिना गइल\nपश्चिमी दिल्ली के सांसद महाबल मिश्रा के कार काल्हु रात चार गो बदमाश छिन ले गइले स. ओह कार से सांसद के बेटा द्वारिका स्पोर्ट्स कांप्लेक्स में खेले गइल रहले. लवटत घरी चक्का पंक्चर हो गइल त घरे फोन कर के दोसर कार मँगवा लिहले आ ड्राइवर के पंक्चर बनवा के आवे के कहले. ड्राइवर जब पंक्चरबनवा के चले लागल मोटर साइकिल से आइल बदमाश ओकरा से जबरदस्ति गाड़ी छिन लिहले. पुलिस मामिला के जाँच में लागल बिया.\nमिल बाँटि के आटो रिक्शा चढ़ीं\nमुंबई में स्टेट ट्रांसपोर्ट कार्पोरेशन हिस्सेदारी में आटो सवारी योजना शुरु करे जा रहल बा जवना में कई आदमी मिलजुल के आटो के सवारी करी. सवारी के फायदा कि भाड़ा कम लागी, आटो के फायदा कि भाड़ा बेसी मिली. अगर ट्रांसपोर्ट कार्पोरेशन के फायदा बुझाई त घाटा वाला रास्तन पर बस बन्द कर के अइसनके आटो चलावल शुरु कर दी.अब मुंबई वालन के के बतलावो कि हमनी का छपरा बलिया में अइसनका योजना कब से चलत बिया आ एगो आटो पर बत्तीस बत्तीस गो सवारी लाद के चलेले ड्राइवर!\nअमेरिका का हवाई अड्डन पर फुलबॉडी स्कैनर\nलोग का विरोध का बावजूद अमेरिका के ४१ गो हवाई अड्डा पर फुलबाडी स्कैनर लागल बा आ अब सितम्बर महीना से न्यूयार्को का हवाई अड्डा पर लाग जाई. एह स्कैनर के खासियत होला कि सुरक्षा अधिकारी राउर कपड़ा उतरवला बिना रउरा के लंगटे देख सकीहें कि रउरा कतही कवनो कोना अँतरा में कुछ लुका के त नइखीं ले जात? कुछ संगठन एह तरह के स्कैनर के जनता के निजता के उल्लंघन करे के बात कह के विरोध करत बाड़न.\nभारत सरकार के संस्तुति का बावजूद हॉकी के इन्टरनेशनल फेडरेशन भारत के हॉकी फेडरेशन के मान्यता देबे के तइयार नइखे जवना के मान्यता ऊ साल साल २००० में रद्द कर दिहले रहुवे. ओकरा मुताबिका हॉकी इण्डिया भारत के असली हॉकी संगठन ह जबकि सरकार ओकर मान्यता रद्द कर दिहले बिया काहे कि ऊ सरकार के निर्देश माने से इन्कार कर दिहले बा.\nसुरेश कलमाडी देश के करोड़ो अरबो रुपिया बचा दिहलन जवना खातिर उनका के देश के कवनो बड़हन सम्मान एह पन्द्रह अगस्त के भा अगिला छब्बीस जनवरी के देबे के चाहीं. कॉमनवेल्थ गेम्स का घोटाला से ऊ देश के देखा दिहलन कि एह तरह के आयोजन से देश के पइसा कइसे बरबाद होला. एह अनुभव का बाद अब एशियाई गेम्स भा ओलम्पिक गेम्स के आयोजन खातिर सरकार कबहियो तइयार ना होखी.


कसम मैया की – में सीमा सिंह के आईटम डांस – Anjoria\nApr 6, 2016 आईटम, कसम मैया की, सीमा सिंह\nप्रेम रामचेला प्रोडक्शन के बनावल भोजपुरी फिलिम ‘कसम मैया की’ में सीमा सिंह के नया जलवा देखे के मिले वाला बा.\nहाल ही में एह फिलिम खातिर सीमा सिंह पर एगो खूबसूरत आईटम गीत फिल्मावल गइल जवना के कोरियोग्राफी नृत्य-निर्देशन केदार सुब्बा कइलन. एह गीत में सीमा सिंह के साथे रामा मेहरो के भागीदारी बा.\nफिलिम के निर्माता हउवें प्रेम सिन्हा आ ज्ञानदास गुप्ता. लेखक-निर्देशक रामा मेहरा, संगीतकार राजेश घायल, एक्शन मास्टर दर्शन सिंह, नृत्य निर्देशक केदार सुब्बा अउर नरेन्द्र शर्मा हउवें आ छायांकन विनोद जैन कइले बाड़न.\nमुख्य कलाकार बाड़ें प्रेम सिन्हा, ज्ञानदास गुप्ता, बृजेश त्रिपाठी, महेश राज, गुरवचन सिंह, अली खान, देव मल्होत्रा, पूजा, शिव्या, मनीषा व्यास आ रामा मेहरा.\nएह आईटम गीत के फिल्मांकन का साथही ‘कसम मैया की’ के शूटिंग पूरा हो गइल बा आ अब एकर पोस्ट प्रोडक्शन के काम होखत बा.\nफिलिम दूगो दोस्त – किशन आ अर्जुन – के कहानी ह. किशन राधा से प्यार करत बाड़न त अर्जुन कोमल से. बाकिर बीचे में आ टपकत बाड़ी एगो बिगड़ैल रईसजादी माया. इनकर दिल किशन पर आ जात बा. आ जब माया के मायाजाल में किशन नइखे फंसत त ओकरा के एगो मर्डर केस में फंसा दीहल जात बा.\nएह केस से किशन कइसे निकलत बाड़न आ माया के का होखत बा से फिलिम में देखल जाई.


चोर चोरी से जाई बाकि तुम्बाफेरी से ना : बतंगड़ – 35 – Anjoria\nअप्रैल 23, 2017 चोर चोरी से जाई बाकि तुम्बाफेरी से ना, बतंगड़\nअपना देश के राजनीति दू गोले ह, भलही हर गोल में अलग अलग कई गो अउरी गोल समाइल रहेला. सबले बड़का दू गो गोल ह हिन्दू आ गैर हिन्दू. एह बाति से केहू नकार ना सके कि हिन्दुस्ताव के बँटवारा एही आधार प भइल. अलग बाति बा कि हिन्दूवन के मिलल हिस्सो प गैर हिन्दूए काबिज हो गइलें. आ शुरु हो गइल देश के सबले बड़हन जमात के तूड़े आ तूड़ के राखे के कोशिश. आजु देश का सोझा खड़ा अधिका झंझट नेहरुए शासन के देन ह. उनुके कमजोर करेजा का चलते कश्मीर के हिस्सा पाकिस्तान के कब्जा में चलि गइल, देश सुरक्षा परिषद में ना जा सकल, चीन हावी हो गइल.\nदेश के नवहियन के देश के इतिहास आ संस्कृति के सही जानकारी ना मिले एह खाति बचवन के किताब में विदेशी हमलावर आ निर्दई राजन के महान बतावल जाए लागल आ महाराणा प्रताप, शिवाजी जइसन लोगन के छोट देखावे के आपन शान बना लीहल गइल. कई बरीसन ले चलल एह अनेत में गैर हिन्दू मलिकान वाला मीडिया हिन्दू विरोध मे कुछऊ उठा ना रखलसि. बाकिर कहल जाला कि जब कवनो बाति आपन हद पार क जाले त ओकर काटो निकले लागेला. देश के बाकी सगरी फिरकावाराना दंगन आ कश्मीरी हिन्दूवन के मार भगवला के अनदेखी करे वाली मीडिया बारह बरीस ले मोदी के खूंखार हत्यारा वाला छवि गढ़े में लागल रहल. आ एही अनेत के परिणाम भइल कि देश के नवहियन में खीस पनपे लागल.\nगँवे गँवे ई खीस ओकरा के एकजुट करा दिहलसि आ जब हिन्दू एकवटे लगलें त शुरु हो गइल तरह तरह के खेल. कबो असहिष्णुता के नाम प अवार्ड वापसी गिरोह खड़ा भइल त कबो झूठ परोसत दलित मु्द्दा लहकावे के कोशिश भइल. बाकि ई सगरी खुरचाल के बेकार करत हिन्दूवन के एकवटल जारी रहल. तरह तरह के बखेड़ा खड़ा करे वाला गैर हिन्दू राजनीति अब हिन्दूवन के एकता तूड़े खातिर भासा के आगि लहकावे के फेर में लाग गइल बिया. हिन्दी वालन के गलती आ बाकी भासावन के दबा के राखे के कुचाल से एगो हिन्दी विरोधी लहर बने के पूरा संभावना तलाशल जा रहल बा जवन हिन्दूवन के एका तूड़ सके. सोशल मीडिया प एकर आहट सुनाए लागल बा.\nअब सगरी लड़ाई सोशले मीडिया के जमीन प होखे वाला बा काहे कि एह पर केहू के राज ना चले. अकेला से अकेला आदमियो आपन आवाज उठा सकेला आ ओकरा के सुने सकारे वालन के एगो गोल बने में देरी ना लागे. कई बेर सही मकसद ले के शुरू भइल आन्दोलनन से लालू आ केजरीवाल जइसन लोग देश का छाती प दाल दरे पैदा हो जालें. भठियरपन का खिलाफ शुरू लड़ाई प महाभठियारा माथ प बइठ गइलें. दिल्ली वालन के दिलदारी कहीं भा फोकट में सबकुछ पावे के लालसा का चलते सत्ता में आइल आआपा आपन आपा गँवा दिहलसि. ओकरा लागे लागल कि अब पूरा देश लूटे नोचे के मौका आ गइल बा ओकरा खाति. बिलाई का भागे सिकहर टूटल वाला हाल हो गइल. बाकि देश के जनता जल्दिए ऐह गिरोह के असलियत जान लिहलसि. आ ओह असलियत के नकारत हिन्दू विरोधी राजनीति आपन गलती ना देखत एगो मशीन प सगरी दोष थोपे के कोशिश करे लागल बिया. चले ना आवे अङनवे टेढ़. साथही साथ हिन्दूवन के एकजुटता तूड़े के कोशिशो जारी बा. भासा विवाद अइसने एगो खुरचाल हो सकेला आ नवहियन के एह ला सचेत रहला के जरुरत बा. देश के हर भासा के ओकर सम्मान मिले के चाहीं आ दोसरा भासा के कमजोर करे, समुझे के कोशिश ना होखे के चाहीं. ना त चोर चोरी से जाई त तुम्बाफेरी करे लागी. आपन एकजुटता टूटे नइखे देबे के.


भगवान लालू के बुद्धि देसु – टटका खबर\nभगवान लालू के बुद्धि देसु\nबिहार के मुख्यमंत्री नीतीश कुमार काल्हु पत्रकारन से बतियावत में कहले कि भगवान लालू के बुद्धि देसु. लालू के ई कहला पर कि ऊ अब जनता से पूछीहें कि उनुका के काहे हरवलसि नीतीश कहले कि जनता से पूछला से पहिले अपने से पूछसु कि जनता काहे हरवलसि. बिहार सरकार पर लालू के बयान के स्वागत करत नीतीश आ सुशील मोदी के कहना बा की लालू के चुप्पी टूटला से ऊ लोग राहत के साँस लिहले बा काहे कि लालू के चुप्पी से ओह लोग के नुकसान होत रहुवे. अब जब लालू के मुँह खुलल शुरु हो गइल बा त उनका हर बयान पर जनतो के याद आवत रही लालू राज के जमाना. ऊ बस एही तरह सरकार पर जहर उगिलत रहसु.


भोजपुरी पट्टी से शुक, 19 जनवरी 2018 के कुछ समाचार – टटका खबर\nJan 20, 2018 गोरखपुर, जौनपुर, पश्चिम चंपारण, मऊ, मोदी, योगी आदित्यनाथ, रोहतास, वाराणसी\nप्रयागराज में होखत माघ मेला में विहिप का संत समागम में चहुँपल यूपी के मुख्यमंत्री योगी आदित्यनाथ कहनी कि मुख्यमंत्री बन गइला का बावजूद उनुका में कवनो बदलाव नइखे आइल, बस कुछ जिम्मेदारी अउर बढ़ गइल बा. संतन से योगी के आग्रह रहे कि सरकार से कुछ कहला मंगला के जरुरत नइखे काहे कि अब बिना कहले मँगले सगरी काम करावल जा रहल बा. कहलन कि साफ साफ नइखीं बता सकत बाकिर अतने जान लीं रउरा सभे के मनसा जल्दिए पूरा होखे वाला बा. एह मौका पर योगी आदित्यनाथ कहनी कि कुछ ताकत हिन्दुवन के तूड़े बाँटे में लागल बाड़ी सँ आ जानबूझि के जाति के जहर समाज में फइलावल जा रहल बा. एकरा से निपटल अब जरुरी हो गइल बा.\nसुने में आवत रहे कि एह सम्मेलन में विहिप के कार्यकारी अध्यक्ष प्रवीण तोगड़िया शामिल होखीहें बाकिर ऊ अइलन ना. तोगड़िया विवाद से विहिप आ संघ आपन पल्ला झाड़ लिहले बाड़ें.\nबिहार के बौद्ध पर्यटक स्थल बोधगया में विश्व धरोहर महाबोधि मंदिर परिसर से शुक का दिने समय रहते बम बरामद क लीहल गइस. एक बार बम विस्फोट करा चुकल आतंकियन के कोशिश रहल होखी कि फेरु बोधगया में दहशत पसारल जाव. बौद्ध धर्मगुरु दलाई लामा एह घरी एहिजे आइन बाड़न.\nपीएम मोदी शनिचर का दिने अपना संसदीय क्षेत्र वाराणसी के नवहियन के संबोधीत करे आवा वाला बाड़न. एहिजा महात्मा गांधी काशी विद्यापीठ में भाजपा अध्यक्ष अमित शाह आ यूपी के मुख्यमंत्री योगी आदित्यनाथ का मौजीदगी में प्रधानमंत्री इलाका के 17000 नवहियन के भाजपा ला चुनावी तइयारी करे के तौर तरीका सिखइहें. कांग्रेस एह मौका प पीएम का खिलाफ प्रदर्शन करे के योजना बनवले बिया.\nपश्चिम चंपारण जिला के कालीबाग इलाका के झिमरी टोला में बनत एगो मकान का शौचालय टंकी से पांच बरीस के एगो बच्चा के लाश बरामद भइल बा.\nपश्चिम चंपारण जिला के बेतिया मंडल कारा में बंद एगो विचाराधीन कैदी साठी इलाका के बौद्ध टोला के निवासी 80 बरीस के बूढ़ नथुनी साह के बीमारी का चलते मौत हो गइल.\nमऊ के शहर कोतवाली इलाका से वाहन चोर गिरोह के दू गो गुर्गन के गिरफ्तार करत पुलिस ओहनी के कब्जा से सात गो चोरावल कार बरामद कइले बिया.\nमऊ के मोहम्मदाबाद गोहना कोतवाली इलाका में शुक का सबेरे भइल सड़क हादसा में मोटरसाइकिल प पीछे बइठ के जात एगो मेहरारु के मौत हो गइल आ दू जने घवाहिल हो गइलें.\nगोरखपुर जनपद में पीपीगंज नाम से एगो नया विकास खण्ड बनावे के अधिसूचना जारी हो गइल बा.\nगोरखपुर के गगहा इलाका के एगो आलू व्यवसायी मुनीम के गोली मारके करीब पौने दू लाख रुपिया लूट के फरार हो गइल बाड़े सँ.\nजौनपुर में 22 जनवरी का दिने वीर बहादुर सिंह पूर्वांचल विश्वविद्यालय के दीक्षान्त समारोह के अध्यक्षता राज्यपाल राम नाईक करब आ मुख्य अतिथि होखब पद्म भूषण प्रो0 श्रीकृष्ण जोशी.\nजौनपुर के महराजगंज इलाका से चार गो गाड़ी चोरन के गिरफ्तार करत पुलिस ओहनी का कब्जा से तीन गो चोरावल मोटरसाइकिल आ असलहा बरामद कइलसि.\nकेन्द्रीय भूतल परिवहन मंत्री नितिन गडकरी 25 जनवरी कै देवरिया आवे वाला बाड़न आ जनता के उमेद बा कि ऊ एहिता विकास के कवनो योजना शुरु करे के एलान जरुरे करीहें.\nरोहतास जिला के डेहरी नगर इलाका के सखरा गांव में दिशा मैदान ला निकलल रविदास मंदिर के पुजारी के गोली मारके हत्या कर दिहले सँ अपराधी.\nबलिया के सिकन्दरपुर इलाका में शुक का सबेरे भइल सड़क दुर्घटना में चकिया गाँव के एगो मोटरसाइकिल नवही के मौत हो गइल आ दू जने घवाहिल हो गइलें.


दीपक तिवारी जी के लिखल कुछ भोजपुरी कविता आ गीत | जोगीरा\nHome भोजपुरी साहित्य दीपक तिवारी जी के लिखल कुछ भोजपुरी कविता आ गीत\nरहे सलामत सेनुरा हमार\nसुखवाँ दूर जाला भागी\nना दूर रहल जाला हो\nनजरिया फेर द ए माई\nसंस्कृति के बचाव लो\nगोधन कुटाते तिलकहरू अइले\nमचल बा हाहाकार\nजुग बदलल आज\nभूखल बानी पावन तीज तेव्हार,\nहरदम रहे सलामत सेनुरा हमार।\nहम हर रोज सँजत सँवरत रहीं,\nअतने बा कामना जवन कहीं।\nखुश रहे बनल मोर घर परिवार..\nदिनो रात पति के करीं हम सेवा,\nइहे आशीर्वाद हमके दिहs हे देवा।\nहर जनम में उनुकर पाई हम पेयार..\nधरम निभाई जवन पत्नी के होला,\nदया दृष्टि हमरा प रखिहँ ए भोला।\nतोहरा से अतने करीलें गोहार..\nकरs दुःखियाँ बेचारी प तू उपकार,\nदरद भरल ओकर सुन लs पुकार।\nकबो हमरा के करिहँ ना दरकिनार…\nहँसत खेलत जिनगी में लाग जाला आगी,\nसगरो के सगरो सुखवाँ दूर जाला भागी।\nसमय के चक्कर हरदम रहेला चलत,\nबिधाता के लिखल कबो होला ना गलत।\nकतनो बचाव लाग के रहेला दागी..\nउतार चढ़ाव जिनगी में आवते रहेला,\nकबो पछुआ तs पुरुआ बेयार बहेला।\nवक्त कबो दयालु बना देला बागी..\nकेहू जिये के आस क्षण में सभ छोड़े,\nइज्जत मान मर्यादा केहू बन्धन तोड़े।\nलागे सनकी कहाये हो गइल बा पागी..\nदेखनी फुलवारी अक्सर होत जात वीरान,\nसुननी माटी में बहुतन के मिल गइल शान।\nमिल के रहेला हरदम ऊ कबो ना त्यागी..\nऊपरे मन से नेह छोह लोग ढ़ेरो प्रेम देखावता,\nदोसरा के दुःख देके लोग जाने का सुख पावता।\nसभ अपने में मस्त रहता केहू का नइखे फुरसत,\nहर पल लोगवाँ एक दूसरा के रहsतावे घूर सत।\nबुरा काम एकहुँ ना छूटे नींक निमन ना भावता..\nहँसी के जान मारे लोगवाँ आपन बन के हित,\nआई बेरा अस गिरल पइबs अपना के तू चित।\nपहिले जइसन लोग कहाँ अब रिस्ता निभावता..\nदया भावना नइखे अब केहू का भीतरी चिति,\nछले खातिर अपनावे लो भाँति भाँति के नीति।\nमन से मिलन केहू का नइखे कइसो काम चलावता..\nअंत होला सभकर एक दिन माटी में मिले गात,\nज्ञानी होके दीपक लोगवाँ काहे ना बुझे बात।\nखुद के जिनगी में लोग अपना काहे आग लागावता..\nका कहिं कुछउ ना कहल जाला हो,\nतोहरा बिना ना दूर रहल जाला हो।\nकइसन धइले बा रोग हमरा के भाई,\nसभ लागेला दुश्मन अब बाप माई।\nदूरी तोहरा से अब ना सहल जाला हो..\nहमरा मति में जाने का हो गइल बा,\nसमझ में ना आवे की का भइल बा।\nमरलो बनत नइखे ना जियल जाला हो..\nमिले चैन ना तनिको अब आराम हो,\nमन करे ना कवनो करे के काम हो।\nधरे हाली ई जेतना बचल जाला हो..\nकेहू नइखे ई जेकरा के रोग ना होला,\nएह दुनियाँ में केहू अस लोग ना होला।\nसभका ओरी से कइल पहल जाला हो..\nतोहके सुमिरत बानी गणपति महाराज हो,\nआव लाज बचाव आज हो।\nदेवतन में पूजा होला तोहार सभसे पहिले,\nतोहरा ले चतुर बुद्धिमान केहू नाही भइले।\nआव सफल बनाव हमार सभ काज हो..\nकेहू प भरोशा नइखे बा तोहरे पे आस हो,\nआ तोहरे से ज्ञान रूपी होखे प्रकाश हो।\nबतिया मानs हमार हँसे सकल समाज हो..\nहाथ जोरि विनती दीपक आ करें घरबारी,\nआदर मान दिलावल बा तोहार जिम्मेवारी।\nदुःख समझs गजानन बानी हम मुहताज हो..\nसभ आवेला तोहरा दुवारी,\nजग के तू हऊ महतारी।\nदया दरसाव,जनि टरकाव,\nतनिका तू करs भलाई,\nनजरिया फेर द ए माई,\nगिरल बानी लs ना उठाई।\nखाड़ बानी हम कर जोर,\nदेखs आँखि से झरता लोर।\nहमरा विथा के समझs माई हो,\nहमरा कुछो ना देला देखाई हो।\nरहिया धराव,देर ना लगाव,\nहाली से आव ना धाई…\nदुनियाँ के हऊ पालनहार,\nतनी हमरो प करs विचार।\nकाहे हमरा से बाड़ू नाराज हो,\nमाई हमके बता द तू आज हो।\nदीपक तिवारी,तोहरा दुवारी,\nनिशदिन भजन गाई…\nछूट बाटे जवन मन करे गाव लो,\nबाकी अपना संस्कृति के बचाव लो।\nकेहू के रोक नाही सभका के छूट बा,\nजेने देखीं ओने शब्दवे के लूट बा।\nइज्जत कुल्हँ सरेआम खूब लुटाव लो..\nकेहू के दोष नाही अइसने जामाना बा,\nकेहू के भावे ना नींक कवनो गाना बा।\nआग लगाव लो आ जरले प जराव लो..\nमान घटाव लो ना अब भोजपुरी के,\nसाँच कहेनिं हम राख देब तोड़ी के।\nफेड़ के नीचे चाहें जिनगी बिताव लो..\nगोधन कुटाते तिलकहरू अइले लइका के दुवार,\nबात चीत भइल मुदा पर आ मिलल दुनु परिवार।\nखुशी खुशी बात बढ़ल आ दुनु पक्ष तइयार भइल,\nएहि लगन में क दिहल जाऊ सभकर विचार भइल।\nगाँव जवार के बात रहे ढ़ेर खोदा खोदी भइल ना,\nसभ सभका के जानते रहे एहि से धेयान गइल ना।\nलइका सभ गुन आगर रहे जान केहू तनिको पावल ना,\nऊपर से रहे चिकन केहू भीतरी के राज बतावल ना।\nरहे पढ़ल लिखल गोर गार लमहर छरहर छः हाथ के,\nओकर कमी बतलवलsसन पढ़े वाला साथ के।\nनींक रहनदार रहे निमन बस एकहि रहे खराबी,\nअगुआ साँच छुपवले रहले की लइका हउए शराबी।\nबेटिहा का जब पता चलल लागल ओकरा धाक्का,\nसोचे लागल मने मन नाता तोड़ही के परि पक्का।\nसह सहमति घर में भइल जवन दीहल बा छोड़ा जाई,\nपीछे हटला में भलाई बाटे अइसन रिस्ता तोड़ा जाई।\nअगुआ के मारफत लइका इहाँ बिहने खबर भेजा जाई,\nअसो बावे तंगी रुपिया के अइसने कुछो कहा जाई।\nअब आगे से धेयान दियाई तू दीपक जइहँ तहले,\nआँख मून विश्वाश जनि करिहँ केहू का कुछ कहले।\nकहि पानी बिना तरसे लोग करsता गोहार,\nहँ तहरे देन प्रभु कहि मचल बा हाहाकार।\nअब अति हो गइल भइल बहुते बा नुकशान,\nना ढ़ेर जुलुम सहाई मामूली हई जा इंसान।\nनेत्र खोल के देखs रहम करs कुछो विचार.\nत्राहि त्राहि मचल गाँव कस्बा अउर शहर में,\nदया करs हे प्रभु पानी ढुँकल सभका घर में।\nकइसे दिनवा रतिया कटी होई आहार विहार.\nकहेलो जल जीवन हँ ई जल लेके मानी जान,\nआस्तित्व मिटा दीं लागता सभकर ई पहचान।\nबा गृहविहीन सभे भइल बिना छत के उघार.\nधीर धरs ना बहुते भइल सर्वव्यापी भगवान,\nकिरिपा करs हमनिंन पर होखs ना मेहरबान।\nगलती सही माफ करs हम जिउवन प उपकार.\nतनिको लाज शरम अब केहु का काहा,\nदेखीं जुग बदलल लोग आज सभे जहाँ।\nरहे दुवरा प इनार अब ऊ गइल भराई,\nलोग अम्मा अब कहे भूल हो गइली माई।\nभइल आन्हर कबो अँजोरिया रहे तहाँ..\nआदर कबो दियात रहे जहाँ बड़ बुजुर्ग के,\nउहाँ केहु पूछत नइखे घरवाँ के बुजुर्ग के।\nतनिको ना परेम देखावे दरसावे ना दाहा..\nसाग सब्जी में दोष देखे के मिले आज,\nओढ़वाँ पहिनावाँ बदलल रीति रिवाज।\nसभ पगलाइल समय कइसन बा साहा..\nखींचातानी सगरो लूटपाट मचल बा,\nअब तनिको ना संस्कार बचल बा।\nसोझाँ काल खड़ा बा फइला के बाहाँ..\nपिछला लेखईया हो | आकृति विज्ञा\nअगिला लेखएगो रहलन रसुल मियां | संजीव कुमार सिंह\nकाजल यादव ने साइन किया निरहुआ एंटरटेंमेंट की अगली भोजपुरी फिल्‍म...\nभोजपुरी का पहला डिजिटल “भोजपुरीनामा डॉट कॉम” को बेस्ट विडियो पोर्टल...


बड़की भउजी - सीमा मिश्र - मैना: भोजपुरी साहित्य क उड़ान (Maina Bhojpuri Magazine)\nHome सीमा मिश्र Bhojpuri Kahani बड़की भउजी - सीमा मिश्र\nबड़की भउजी - सीमा मिश्र\nकमली कई बरिस बाद आज ससुरा से अपना गाँवे आइल बिया। ओकरा खुशी के ठेकाना नइखे। आवते गाँव-घर घूमे निकल परलि। छोट-बड़ सभकर हाल-चाल पूछत कई घंटा बाद घरे आइलि। आवते पूछे लागलि- “ए भउजी, का खाए के बनल बा ?”\n“सभ तहरे पसंद के बनवले बानी। कबे ले तहार राहि ताकत रहलीं हा।” खाना खाके ननद-भउजाई का बीचे बतकही शुरू हो गइल। टोल-मोहाल के हाल-चाल। केकरा घरे के बा, कहाँ बा, कइसे बा। बाते-बात में कमली पूछ दिहली- “ए भउजी, बड़का घर के का हाल-चाल बा। के-के बा एहिजा ?”\n“बा के ? खाली एगो मझिलो बाड़ी एहिजा।” चाचीजी का मरला का बाद त बड़को एके-दू बेर अइली।\n“आ बड़का भइया ?”\n“हँ, ऊ आवत रहेले।”\n“कहत रहे लोग कि ऊ लो’ अब घर-परिवार के नइखे देखत। बड़का भइया कमातरे आ खाली अपने परिवार का बारे में सोचतारे।”\n“ना ए बबुनी, ई जे कहता ऊ एकदमे गलत बोलता। आजु का जमाना में अइसन भाई-भउजाई मिलल मुश्किल बा। हमरा आजो इयाद बा कि जब बड़ जाना के बियाह भइल रहे, ओ घरी शोर भइल रहे कि ओतना बढ़िया घर के लइकी आ पढल-लिखल कइसे गाँव में आ माटी का घर में रही। बाकी ई कहाउत सहिये बा कि बड़का के धियवा के पेट बड़ आ छोटका के धियवा के ठेस बड़।\n“एकर माने का भइल ?”\n“बड़को का बेवहार से कबो ई ना लागल कि ऊ पढ़ल-लिखल होके गाँव का लोग के खुशी के खियाल नइखी रख सकत। चाचीजी जवने हाथ प दे दीहें, ऊ कबो ई ना कहिहें कि हम ना खाइबि भा हमरा नीक ना लागे। उनुका सामने चाचीजी के केहूँ बोल देव त ऊ तुरत बोल देत रही कि अइसे ना बोले के चाहीं। उहाँका माई हईं आ माई का साथे अइसन बेवहार ना करेके चाहीं। चचोजी के ऊ खूब आदर करत रहली। बाकिर चाचाजी, जो कबो चाचीजी के केहूँ का सोझा डाँटि देत रहीं त उनुका बहुत तकलीफ होत रहे। कमो पइसा में परिवार कइसे चलावल जाला आ ओकर हौसला ना टूटे, ई केहूँ उनुका से सीखे। जवना घरी बियाह भइल रहे ओ घरी कतना पइसा मिलत रहे.. एक हजार रुपया। बड़का घर एह से कहात रहे कि ओ घर में सभ लोग पढल-लिखल आ सभे विद्वान रहे। बाकिर, गरीबी जी के किरिपा ओ घर पर कम ना रहे। चचो जी ईहे चाहत रहीं कि बबुआ के बियाह कई दिहलीं, अब साथे परिवार ले जासु। बेटा के खइला-पियला के चिंता त रहबे करे कि अकेले कइसे खइहें-पीहें बाकिर ओकरा पीछे एगो ईहो कारन रहे कि नया कनिया-बहुरिया का रहे लायक ओइसन घरो-दुआर ना रहे। देखीं बबुनी, ईहे संस्कारी परिवार के लइकी कहाले कि ओकरा घरे कई किलो तेल आ कई किलो चीनी आ केतना कवन समान आइल, कबो हिसाब ना रहल। ऊ अब एइजा आइल त सइ ग्राम तेल खरीदल देखिके ओकरा प का बीतत होई, अनुमान कर सकतारू। बाकिर तबो नइहर के लोग का सोझा कबो खूले ना दिहलस कि हमनी का अतना अभाव मे जियतानी जा। जे आवे ओकर खूबे खातिर-भाव होखे। ऊ कबो चूल्हा का पँजरा ना गइल रहे बाकिर चुपचाप गोइँठा आ रहरेठा जोरिके खाना पकावे शुरू कइलस। बियाह का बाद तीन-चार महीना गाँवे प रहली बाकिर कबो केहूँ से शिकाइति ना कइली। उनुका मन में रहे कि केहूँ से कुछ कहब त लोग ईहे कहिहें कि माई-बाबू बियाह काहें कइलन हा अइसना घर में। माई-बाबू के केहूँ कुछो मत कहो, एह डर आ लेहाज से सभ कुछ अपने पीके रहि जात रही। सास, ससुर, देवर, ननदि- सभकर खियाल राखत रही, केहूँ से कवनो भेद-भाव ना।”\nबड़कू उनुका से कहले कि हम चाहतानी कि हमरो परिवार ढंग से रहे। सभकर रहन-सहन आ बोल-चाल में बदलाव आवे, एकर जिम्मा तहरे प बा। ऊ कहली कि रउँवा चिंता मत करीं। जइसे ई लोग राउर भाई-बहिन ह लोग ओसहीं हमरो ह लोग। आ एह बात के चिंता कइले बिना कि हम ओ लोग के टोकब कि अइसे रहीं जा भा अइसे बोले-करे के चाहीं त ऊ लोग का कहिहें, हमेशा उनुकर ईहे कोशिश रहे कि सभके रहन-सहन, बोल-चाल, सभ स्टैंडर्ड होखो, सभ एक दोसरा से मिल-जुल के रहे। सभके एक दोसरा खातिर प्रेम-भाव बनल रहे। एहसे ऊ देवरो लोग के टोकत रहिहें कि अइसे ना हइसे रहेके चाहीं, हइसे बोलेके चाहीं। उनुका दिल में कल-छपट ना रहे। अऊरू ना त गाँव-घर का बारे में अतना पता रहे कि ससुराल में अइला का बाद गलतो भइला प सभ में हाँ कहत रहेके बा अउरू सभके जी-जी करत रहेके बा। जानते बानी कि देहात में केहूँ टोक-टाक करत रहो त लोग कही कि देख, बड़-जेठ के जमला के कइसे बोलतिया फलनवा बो। ओकरा तनिको सहूरे नइखे बोले के। बड़-जेठ के जमला के अइसहीं बोलल जाला ?\nभउजाई गंभीर हो गइल रही। उनुकर मन भरि आइल।\nबबुआ जी भा बूची जवन कहि दिहल, ऊहे ठीक बा। चाचीजी एकदमे सिधवा रहलीं। जे जवन कहि दे, ओकरे के सही मान लेत रहीं। लोग कहिहें कि देखिह ढेर माथा प जनि चढ़इह। काम-धन्हा कूल्हि करवइह। बाकिर तबो उहाँका पतोह के अकेले ना छोड़त रहलीं। एहसे लइकियो लोग चिढ़ल रहत रहे कि इनका शांति से बइठिए ना जाला, पीछे-पीछे लागल रहिहें। पतोहो आइल त ई बइठि के ना रहिहें। अइसन ना रहे कि बड़को सुनत ना रहली सभके बात बाकिर अतना गंभीर रहली कि सुनिओ के चुप रहिहें जइसे सुनलही नइखी। जब लइकी के बियाह हो जाला आ ससुरा में ओइसन बाताबरन आ रहन-सहन ना होला जवना में ऊ रहिके आइल बिया, त सोचीं, ओकरा खातिर ओकर जीवन केतना कठिन हो जाला जीयल। ओहू पर जब परिवार का लोगन में ओकरा खातिर सहानुभूति ना होखे कि ई अतना एडजस्ट क के रहतिया, ईहे बहुत बा, तब तकलीफ ढेर होला। ए बबुनी असहीं ईहे सोचत उनुकर दिन बीतत रहे कि अब केहूँ के कवनो तकलीफ मत बीतो।\nअइसने में छुट्टी का बाद बड़कू पहिल बेर परिवार बाहर ले गइले। साथ में छोटकुओ गइले। कइसे घर-परिवार चलावल जाला, एह मामला में त सभ नवसिखुए रहे। महीना में जवन पइसा मिले, कुछ दिन चले फेरु खतम हो जाइ। एही अभाव का उतार-चढ़ाव में दिन बीते लागल। घरो-परिवार के जिमदारी बढ़े लागल। जहाँ रहसु ओहिजा के त खरचा रहबे कइल, गाँवो त भेजे के रहत रहे। जेतना मिलत रहे ओहसे का होइत ? गाँव-घर में एगो होला नू कि मेहरारुन के कवनो चिंता-फिकिर ना होखे कि घर कइसे चली, ऊ त ई कहिके आपन पीछा छोड़ा लेली लोग कि हमनीका का जानीं जा, ई मरदाना लोग बूझसु कि कहाँ से आई आ कइसे होई। बाकिर ऊ त गाँव-घर का तिकड़म से अनजान अपना करतब के निरबाह करत रह गइली। कइसे का होई, कहाँ से आई, एही चिंता मे परल रहिहें। जब-जब गाँव जाए के होई बड़कू का अपना आफिस से लोन लेबेके परल। फेरु ऊ तनखाह से कटे शुरू हो जाई। अब ईहे समझ कि आमदनी अठन्नी आ खर्चा रुपइया। चचोजी बेमार रहे लगलीं। घर पर खर्च बढ़े लागल। उनुका साँच आ साफ बोलला का चलते परिवार के बाकी लोग उनुकाके मने-मने नापसंदो करी लोग। शुरू में त सभ ठीके रहे। उनुकर बाहर रहल सभके नीक ना लागत रहे। सभ ई जानत रहे कि सभका सहमतिये से ऊ बाहर रहतारी, उनुका खातिर परिवार पहिले बा आउर बाकी चीज बाद में। बड़कू हमेशा चिंता में परल रहिहें कि कहाँ से पइसा ले आईं...घरे कइसे जाईं। एगो-दूगो दोस्त-मित्र रहे लोग जेकरा किहाँ से हमेशा माङिके ले अइहें आ घरे भेजिहें। बीच में त एक बेर अइसन भइल कि गाँव प पइसा के बहुते जरूरत रहे। केकरा किहाँ जासु माङे खातिर, केहू बाँचल ना रहे। ओ घरी फोनो के अतना साधन ना रहे। उनुकर एगो मित्र बहुते संपन्न रहन। फोनो करे खातिर त पइसा चाहीं। कसहूँ पइसा के जोगाड़ कइके एसटीडी बूथ पर गइलन। बातचीत त ठीके भइल बाकिर जसहीं पइसा के बात कइले कि उनुका सुनाइले बन्न हो गइल। हलो-हलो कहे शुरू क दिहले उनुकर दोस्त आ सुनाते नइखे कहिके फोन काट दिहले।”\nभउजाई के आँखि लोरा गइल। भारी मन से बात आगे बढ़वली-\nबड़ा दुखी मन से घरे अइले। बड़की भउजी से बड़कू के उदासी ना सहाइ। ऊ हिम्मत ना टूटे दिहली उनुकर- “जाए दीं, कवनो बात नइखे। अउरुओ दोस्त लोग त बा। एक जगहा ना मिलल त का भइल, दोसरा किहाँ मिल जाई।” बड़कू फेरु अपना एगो दोस्त किहाँ गइले हालाकि पहिलहूँ से उनुका से पइसा लीहल रहे। जरूरत बा त माङही के नु परी। दोस्त का घरे पहुँचला पर बहुत देर तक बइठल एने-ओने के बतकही शुरू रहे बाकिर पइसा माङे के हिम्मत ना जुटा पावत रहन। अभी कुछ कहितन ओकरा पहिलहीं जवन बतकही चलत रहे ओही में उनुकर दोस्त कहि दिहले कि कुछ लोग कर्जखोर होला। आदत परि जाला कर्ज लेबे के। ई बात उनुका बहुत लागल। ए बबुनी, एक त केहूँ के दुआरी केहूँ कुछो माङे जाला, ऊ असहीं गिरल रहेला ऊपर से अइसन बात सुन के ओकरा पर का बीती तू सोच सकतारू। बिना कुछ बोलले बड़कू चुपचाप घरे चल अइले। बड़की भउजी देखते समझ गइली। कहली कि चिंता जनि करीं। हमार जवन गहना बा ओकरा के बेच दीं। ओकरा से करजो भरा जाई आ कुछ टेंशनो कम हो जाई। बड़कू त हिचकिचात रहन बाकिर दोसर कवनो ऊपाइओ ना रहे। ऊ बूझि गइली। कहली कि का सोचतानी ? गहना काहें खातिर होला, मोका पर कामे आवे खातिर नू ! हमरा एकरा से कवनो मोह नइखे। हमार त गहना रउँए बानी। परले नु बा।\nए बबुनी, गहना बेच के करजा भराइल। ई बतिया सभे जानेला। ओ घरी त चचो जी रहलीं। अब बताईं, कइसे केहूँ कहि दिही कि ऊ लोग घर-परिवार के ना देखल आ ना देखता। कमली के ना रहाइल, पूछि दिहलस- “ए भउजी तहरा अतना सभ कइसे पता बा ?”\nएगो संजोगे कहि सकतारू एहके। बड़को एक हाली आइल रहली त गइलीं उनुका से भेंट करे। ओ घरी ऊ नहाये जात रही। कहली कि रउआँ बइठीं, हम नहाके आवतानी। उनुका डायरी लिखे के आदत रहे। हम उनुका घरहीं बइठल रह गइलीं। संजोग से ओहिजे डयरिया रखल रहे। दोसरा के डायरी त ना पढ़ेके चाहीं बाकिर हमरा ना रहाइल आ उठाके पढ़े लगलीं। जइसहीं उनुका आवे के आहट मिलल, गँवे रख दिहलीं। जान जाईं कि हमार जिग्यासा अउरू बढ़ि गइल। जान-बूझि के अइसने समय पर जात रहीं कि उनुका नहाये जायेके होखे भा कवनो जरूरी काम करत होखस, जवना से उनुकर डयरिया पढ़े के मोका मिल जाव। कूल्हि बतिया थोड़े इयाद बा ? एक-एक गो इयाद कइला पर त एगो इतिहास लिखा जाई। ऊ त उनुका लोग के चर्चा कई देलू हा त अतना बात हो गइल।\nबड़ा समझौता कइली परिवार खातिर। बाकिर ओकर कवनो कीमत नइखे। बाप-मतारी के काम-किरिया सभ त बड़कुए कइले। घर-दुआर बनवला से लेके मझिलू के बियाह-शादी तक सभ कइले। सभ करजे काढ़िके होत रहे, अतना पइसा कहाँ धइल रहे ? खेतियो-बारी त ओतना नइखे कि ओकरा से कुछ होई। बड़को के एह बात के तकलीफ इचिको ना रहे कि ई खाली अपना घरे-परिवार खातिर करतारे। ऊ त खुशी से उनुकर साथ देत रही। बेचारी बहुत समझौता कइली परिवार खातिर अपना मान-सम्मान आ स्वाभिमान का सङे। जरूरत परला पर बड़कू का आफिस के चपरासी के मेहरारू से पइसा माङिके ले अइली कई बेर, जवना खातिर कई बेर उनुका अपमानो सहे के परल। जेकर एहसान रहेला, ओकराके त कुछ बोलियो नइखे सकत नु आदिमी। कई बेर त अइसनो समय आइल बा कि एक-एक गो चवन्नी-अठन्नी जोरिके घर के समान मङावे के परल बा। एक बेर त घर में ना त पइसे रहे आ ना समान। लइकन के हलुआ खाए के मन रहे। सूजी आ चीनी त रहे घर में बाकिर घीव आ तेल ना रहे। बिना घीवे के सूजी भूँजिके चीनी आ पानी डालिके बनाके लइकन के खिया दिहली।\nसभ कुछ सहन करत रहिहें बाकिर कबो केहूँ से कवनो शिकाइति ना। जानतानी ! कहाला नु कि हँसुआ के धार अपने तरफ खींचेला। बड़कुओ कबो-कबो खिसिअइहें त बड़ी कुठेठ बोल दीहें। सभ जानते रहिहें तबो कहि दीहें कि इनके चलते हमरा घर में सभ बिखराव भइल। एकरा पर जसहीं ऊ कुछो बोल दिहली त ऊ शुरू हो जइहें- “झगड़ा करबू ? झगड़ालू औरत ! कलह करत रही ई कलही औरत। घरे ना जइहें, घर परिवार से इनका नफरत बा।” ए पर ऊ कतना सुनसु ? कहि दीहें कि रउआँ कब कहलीं हा ? हम कहलीं हा कि हम ना जाइब ? रउआँ सभ जानतानी, तबो हमरे प सभ दोष लगा दींला। कुछ देर का बाद जब बड़कू के अपना गलती के एहसास होई त सोचिहें कि इनकर त कवनो दोष नइखे तबो हम इनके प खिसिआ जाईंला। ऊहो का करसु अतना पढ़-लिखके अइसने नोकरी मिलल। तू त जानते बाड़ू कि बड़कू के पढाई के जिला जवार मे शोर बा। घर के अइसन इस्थिती रहे कि एक बेर जवना नोकरी में घुस गइलन ओह में से निकले के संजोगे ना भइल। भाई लोग के कहिहें कि तहरा लोग के अतना जानकारी बा त तूहूँ लोग काहें नइखऽ कुछ करत। दूनो भाई मिलके दुआर पर टिउसनो पढइतऽ लोग त कुछ पइसा घरे आइत अउरू आराम से घर के काम चलित। जानतानीं ? ए पर ऊ लोग नराज हो गइल। सभ त ईहे नु कही कि बड़कू पइसा नइखन भेजत, एहीसे ए लोग के टिउसन पढ़ावे के परता। ए बबुनी एकरे के मिथ्या अभिमान कहल जाला। सभ करम हो जाव बाकिर केहूँ जाने मत पाओ। बड़कुओ का करसु ? घर-परिवार सभके जिमवारी त उनके ऊपर रहे आ ऊ आपन जिमवारी निभावे खातिर का-का ना कइले, बाकिर तबो सभ ईहे कहि देला कि तू का कइल। बीच-बीच में त अइसन तंगी के हालत भइल कि बड़कू चिंते में परल रहसु, बाकिर बड़की भउजी एने-ओने भा नइहर का लोग से भी करजा माङिके ले आके दे दीहें- “लीं घर प भेंज दीहीं।” अतना कइला का बादो उनका कवनो आदर-सम्मान ना मिलल परिवार में।\nबड़की भउजी के एह बात के बहुत तकलीफ रहेला कि हम त दोसरा घर के लइकी हईं, हम खराब हो सकतानी। हमरा के केहूँ मत आदर देउ, मत पूछो, बाकिर अपना भाई के त मान-सम्मान देबेके चाहीं। साँच त ई बा कि ओह घर में सभ केहूँ अपना मने से काम करेला। ओह घरी बड़कू से केहू ना कुछ पूछी बाकिर जब कहीं आवे-जाए के बात होखे भा नेवता-हँकारी के, चाहे घर-दुआर के, तब लोग कहिहें कि ऊ जानसु, घर के मालिक त ऊहे नु हवे, हमनीका का जानतानी जा। आपन सभ कुछ लुटाइयो के बड़कू के खाली बदनामिए मिलल। गाँव-जवार, हीत-नात- सगरी ईहे संदेश जाए कि हमनीका का करीं जा ? हमनीके पास बा का ? अउरू ना त अपना के साफ-सुथरा देखावे खातिर ईहो कहि दी लोग कि उनके मना कइला का चलते हमनीका तहरा लोग किहाँ ना गइल रहलीं जा। सभ त ईहे नु जानी कि ई ठीके कहता लोग आ एकरे के साँच मान के भीतरे-भीतर खिसिया के बइठल रही लोग। बड़कू के का मालुम कि उनुका बारे में अइसनो झूठ लोग बोल सकता।\nए बुची, एक बेर त अइसन भइल कि बड़कू के बदली दोसरा जगे हो गइल। एहिजा ले जाए से पहिले जेकरा ले पइसा लेले रहन ओकर त देबहीं के नु परित। एकरा चलते ऑफिस से जवन एडवांस मिलेला ओकरा में अधिका ले लिहले जवना से एहिजो के पइसा दिया जाउ, आउर कुछ घरहूँ चल जाव। सभ त हो गइल बाकिर जब बिल बना के दीहें त जवन अधिका होई, तवन त कटबे नु करी ? अगिला महीना के तनखाह बहुते कम मिलल। सभ त कट गइल। अब का अपना पासे राखसु आ का घरे भेजसु। नाया जगहा पर केहूँ से माङहूँ में त सोचे के परी। तले घर से चिठ्ठी आ गइल कि हतना पइसा भेज द। जवन मिलल रहे, कुल्हि भेज देतन तबो पूरा ना होइत। ए बबुनी, ऊ करसु त का करसु ? अब गहनो पासे ना रहे बाकिर बड़की भउजी का लगे अभियो एगो अङुठी आ गोड़ के पायल बाँचल रहे। कहली कि एहिजा केकरा से मङाई। देखीं एकरा से कुछ मिल जाए त बेंच के काम क लीं। बगले मे एगो छोट बजार रहे बड़कू ले गइले बाकिर भीतर से एकदमे सहमल कि केहूँ देख मत लेउ। केहूँ देखी त का कही। अइसहीं ऊ छिप-छिपा के बेंचिके पइसा ले अइले। जवन पासे रहे, ओकरा में मेराके घरे भेज दिहले। अब रउँए बताईं कि के करता परिवार खातिर अतना ? अतना बदनाम भइलो पर अभियो करे खातिर हमेशा तेयार रहेले।\nका ना कइले ? छोटकुओ के बाहर रखले चार-पाँच साल। रहे से लेके खाए-पीए तक के सभ खरचा दिहले। तबो ऊ खिझले रहसु। बिना कुछ बड़कू के बतवले घरे आ के बइठ गइले। ना कवनो फोन ना कवनो बात-बिचार। बिना केहूँ के रहले बहुत दिन भाड़ा दिआत रहल। ई लोग का कब सोचता आ कब का करी लोग, ई ईहे लोग जान सकता, दोसर केहूँ ना। आदर्श आ सिद्धांत के बात खूब करेला लोग बाकिर सभ दोसरे के सुनावे खातिर। अपना बेर कवनो सिद्धांत ना होला। ठीक बा, बड़ भाई-भउजाई खराब बा लोग, ऊ लोग केहूँ के नइखे पूछत बाकिर तू लोग त सही बाड़ऽ। चार दिन खातिर ऊ लोग आवता त बढ़िया से आदर-भाव करित लोग ईहे सोच के कि चार-पांच दिन में चलिए जाई लोग। बाकिर काहें के ? बड़ भाई-भउजाई खातिर उनुका लोग के मन मे इज्जत आ आदर नइखे। कई बेर त बड़कू आइल बाड़े दुआर पर बाकिर दूनो भाई घरही में रहे लोग आ सुनके बहरी ना निकलल लोग। ई ना कि अतना दिन पर भइया आइल बाड़े त खुशी से दउरि के जाईं आ भाई से मिलीं। एक जाना हेने गइले, एक जाना होने। लइका-फइका अइले सन। बाद में अइला पर बड़कुए बातचीत शुरू करिहें। अब बताईं, ई कुल्हि आदमी जब आदर्श झारी त लोग हसँबे नु करिहें। हँ, ऊहे बिश्वास करी जे एह लोगन के अतना करीब से नइखे जानत।\nऊ लोग जब एहिजा ना रहे त तू लोग अपना मन से कहीं जात-आवत रहेल बाकिर बड़कू के रहलो पर पूरा परिवार नइहर चलि गइल। ओ घरी ना पूछल लोग कि तहरो जाएके बा भा तू जइब चाहे का नेवता जाई। ओ घरी बड़ भाई ना रहिहें। बाकिर जब बड़कू कहिहें कि हमरा छुट्टी नइखे, फलाना जगे तू लोग चल जइह त ओहिजा ना जाई लोग। अरे हितई सभकर एके नु बा ?\nए भउजी, आ मझिलो भउजी कुछ ना कहसु ?\nऊहे नीमन रहिती त का दुख रहल हा। ऊ त आजु तक कबो बुझबे ना कइली कि हमरा जेठ आ जेठानियो बा लोग। उनुका पर कबो रोक-टोक ना रहे। जब मन करी, नइहर चल जइहें, बजार-हाट कहीं चल जइहें। सभ रोक-टोक बड़किये भउजी खातिर बा। बेमारो माई-बाप के देखे चल गइली त काहें चल गइली। एहिजा नइखी आवत, ओहिजा चल गइली, जबकि चाचा जी का मरला का बादो जब तक चाचीजी जीयत रहली एहिजा आइए के ऊ अपना गाँवे जइहें, ऊहो चाचीजी से पूछिए के। उहाँके कहले पर जइहें। एक बेर मझिलू अचानके खूब बेमार हो गइले। बड़कू किहाँ खबर गइल। एके हफ्ता बाद उनकर सपरिवार गाँव आवे के टिकट कइल गइल रहे, बाकिर बेमारी के खबर सुनते बिना रिजर्वेशने के बइठिके अइले। आवते डाक्टर के देखवला से लेके दवा दारू तक सभ कइले। ओही में चाचियो जी बेमार हो गइली। सभके डाक्टर के देखा-सुना के ठीक क के चले के तैयार भइलन। ए बबुनी ईहो ना कइल लोग कि चार गो रोटियो बनाके दे दी राही में खाए खातिर। मझिलो भउजी के तनी सोचे के ना चाहीं कि जे आदमी हमरा मरद के बेमारी सुनके बिना रिजर्वेशने के आइल आ सभ खर्चा कइल, ओकरा खातिर हम अतनो नइखीं कर सकत कि रस्ता के खाना दे दीं। बड़कू राही में कुछ कीन के खा लिहले आ डेरा में पहुचँत-पहुचँत उनकर तबीयत बिगड़ि गइल। अतना ना दस्त शुरू हो गइल कि मत पूछीं। उनुका के पकड़िके उठावे-बइठावे के परे लागल। जेकरा अतना उल्टी-पैखाना होई, ऊ बिछावन से ऊठे लायक रही ? घरहीं डाक्टर के बोला के सूई-दवाई भइल। केहू ना कहे कि अइसन हालत में अतना दूर लेके जा लोग। बाकिर बड़कू कहले कि ना, गाँवे त जाहीं के परी काहेंकि माई से कहिके आइल बानी कि सभके लेके आवतनी। ऊ रास्ता ताकत होई। घरहूँ सभ जानत रहे आ ऊहो लोग कहल कि देखिह, तबीयत देखिए के चलिह। आ ओही टिकट पर ऊ लोग चल दिहल। अतना असानी से टिकटो त ना मिली। ओही हालत में ऊ लोग चल दिहल। अगिला दिन जब गाँवे पहुँचल लोग त ओकरा ठीक एक घंटा पहिले मझिलो अपना भाई के बोलाके नइहर चल गइली। इचिको ना सोचली कि अइसना हालत में ऊ लोग आवता त हमरा एहिजा रहे के चाहीं। तनिको लाज ना लागल कि हमरा अइसन कइला से केहूँ का सोची कि अइसना हालत में हम जातनी।\nठीक बा, उनुका माया नइखे बाकिर तू लोग त आपन भाई हव लोग, तहन लोग के ना सोचेके चाहीं कि ई कतना गलत हो रहल बा। केहू ए प कुछ ना बोलल, अउरू ना एह बात के कवनो दुख कि हमार भाई अतना कष्ट में आ गइल बा आ हमनीका कतना गलत कइलीं हा जा उनका के नइहर भेजिके। ई काम जो बड़की भउजी कइले रहिती त घर में का से का हो जाइत। जिनिगी भर सुनाइत लोग। बाकिर मझिलो भउजी के केहूँ कुछो ना कही। दस दिन का बाद जसहीं बड़की भउजी अपना गाँवे गइली कि ओही दिन साझी खान आ गइली। उनुका रहला प ना अइली। जानतानी, बड़ी कहानी बा इनको। कुल्ही कहला पर एगो किताबिए लिखा जाई।\nबात करत-करत साँझि हो गइल। “ए बबुनी बइठ, तनी दीया-बाती बारिके आवतनी।” ओकरा बादो ओही कुल प चर्चा होत रहि गइल। रात के खाना-पीना भइल, ओकरा बाद सूतल लोग। भोरे उठहीं में देर हो गइल। अभी कमली सुतले रहे कि ऊ चाय बनाके ले अइली।\nए बबुनी, ऊठीं, चाह ले आइल बानी। सेरा जाई, आँखि-मुँह धोईं, चाह पियल जाव। काहें बबुनी, राती खानी ठीक से नीनि ना भइल हा का ?\nना ए भउजी, बड़ी देर का बाद नीनि लागलि हा। बड़का भइया आ बड़की भउजिए का बारे में सोचत रह गइलीं। आजु का जमाना में अइसनो भाई-भउजाई बा, जे अतना निभावता।\nहँ ए बबुनी, राति हमरो देरे से आँखि लागलि। हालाकि तहरा से बतिअवला का बाद हमरो मन हल्का हो गइल। ई बात हम केहूँ से आजु ले कहले ना रहलीं हा। हमरो नीनि देरिए से टूटलि हा। ऊ त बड़की बुचिया उठिके झाडू-पोंछा कइके तरकारी बनाके आ आटा सानिके ध देले बिया। कमली के नजर जब घड़ी पर परल त चउँकि गइलि- एगारह बजि गइल। बड़ा देर ले सुतल रहि गइलीं हा। लागता कि दुआर पर केहूँ बोलता। कमली उठिके चलि गइलि देखे कि के ह। ओने से आइल त ओकरा हाथ में एगो लिफाफा रहे।\nए बबुनी के रहल हा ? डाँक बाबू रहले हा। कहँवा के चिठ्ठी ह ? ए भउजी, तहरे नाव से आइल बा, रजिस्ट्री हटे। खोल के देख ना केकर ह। कमली खोलके देखे लागलि। ए भउजी, ई त बड़की भउजी के ह। आँय, बड़की भउजी के ! का ह हो ? खोल ना। कमली लिफाफा खोलिके देखे लागलि। ई त तहरे नाम के चिठ्ठी बा। पढ़ ना, का लिखल बा। कमली पढ़े लागलि-\n“प्रणाम। रउआँके का कहिके संबोधित करीं, हमरा नइखे बुझात। के बड़ बा, के छोट, हमरा नइखे मालूम। बड़ी दिन हो गइल रउआँसे भेंट भइल। हम जानतनी कि रउआँ हमार डायरी पढ़त रहलीं हा। हम देख लेले रहीं पढ़त। बाकिर हम कबो बतवलीं ना कि हम जानतानी। जान-बूझि के चुप रहलीं, काहेंसे कि जवन हम केहूँ से ना कहलीं, ऊ रउआँ पढ़िके जान गइलीं। हमरो मन हल्का भइल कि केहूँ त बा, जेकरा ले हमार दर्द साझा भइल। अब त रउआँ से हमरा घर के कवनो बात छिपल नइखे। रउआँ त मालूमे बा कि घरे जब मन करी फोन उठाई लोग, ना मन करी त ना उठाई लोग। अइसनो हो जाला कि महीनो फोन ना उठाई लोग। राउर बड़कू हाल-चाल खातिर बेचैन हो जाले त दोसरा किहाँ फोन कइके पूछेले कि हमरा घरे सभ ठीक बा नू ? का करसु, मन ना मानेला। हम जल्दबाजी में चलि अइलीं, रउआँ से मिलहूँ के संजोग ना भइल। एकरो अभास बा हमरा कि रउआँ एह बात के तकलीफ जरूर होई कि हम पूरा डायरी ना पढ़ पवलीं। एहीसे डायरी के कुछ पन्ना जवन रउआँ ना पढ़ पवलीं, चिठ्ठी का सङे भेजतानी। अब तबीयतो ठीक नइखे रहत। का पता, फेरु भेंट होई कि ना। राउर कहानी अधूरा त ना रही। जो फेरु कबो भेंट हो गइल त डायरी के नाया पन्ना हम खुदे दे देबि पढ़े के। बाकिर सभ ऊपरवाला के महिमा। काल्हु का होई, के जानता। ईश्वर करसु रउआँ सभ असहीं बनल रहीं जा। उमेदि ना छोड़ेके चाहीं, बाकिर त होइहें सोइ जो राम रचि राखा।”\nकमली आ भउजी दूनो जानी सन्न रहि गइल लोग। ननद-भउजाई दूनो का आँखि से लोर थमे के नाँव ना लेत रहे। केहूँ का पासे जइसे कवनो शब्दे ना रहि गइल रहे बोले के। बस दूनो एक दोसरा के खाली मुँह ताकत रहे।\nनाम: सीमा मिश्र


(सोमार 19 सितम्बर)\nविश्व हिंदू परिषद कहले बिया कि श्रीराम जन्मभूमि पर भव्य मंदिर बनावे का राह में आवे वाली न्यायिक बाधा दूर करे खातिर 30 सितम्बर के देशभर में एक साथ सामूहिक हनुमान चालीसा पाठ करावल जाई.\nआपन उपास तूड़ला का बाद गुजरात मुख्यमंत्री नरेंद्र मोदी कहले कि उनुकर मिशन आगहू जारी रही. कहलन कि मिशन राष्ट्रनीति का चलते बा, राजनीति खातिर ना.\nअतवार साँझ आइल भूकंप में मरे वालन के गिनिती बढ़ले जात बा. सूचना संपर्क टूटला का चलते सिक्किम से देर से खबर मिलत बा. सबले बेसी जानमाल के नुकसान ओहिजे भइल बा.\nनरेन्द्र मोदी के टोपी पहिरावे के कोशिश नाकाम रहल. मंच पर नरेन्द्र मोदी के टोपी पहिरावे के कोशिश एगो मौलाना कइलन बाकिर नरेन्द्र मोदी ओह टोपी के पहिरे से इंकार कर दिहले. जबकि राजनीति में मुस्लिम टोपी पहिर के फोटू खिंचवावल नेतवन के फैशन ह.\nडीएमके अध्यक्ष एम. करुणानिधि बतवले कि उनुकर पार्टी 13 अक्टूबर के होखे वाला तिरुचिरापल्ली पश्चिम निर्वाचन क्षेत्र के विधानसभा उपचुनाव लड़ी.\nलोकसभा में विपक्ष के नेता सुषमा स्वराज आ मनसे अध्यक्ष राज ठाकरे गुजरात के मुख्यमंत्री नरेंद्र मोदी के सद्भावना मिशन के समर्थन देबे चहुंपले. दुनु जने मोदी के खूब बड़ाई कइले.\nहाउसिंग सोसाइटी विवाद में घेराइल कर्नाटक के नयका लोकायुक्त शिवराज वीरुपन्ना पाटील सोमार के इस्तीफा दे दिहलन.\nवोट खातिर नोट मामिला में अमर सिंह के जमानत 27 ले बढ़ा दिहल गइल. जिरह में अमर सिंह के वकील रामजेठमलानी कांग्रेसी नेता अहमद पटेल के एह मामिला में लपेट लिहले.\nहिमाचल प्रदेश में 30 सितम्बर से ‘हरक्युलिस माउंटेन बाइकिंग हिमाचल-2011’ अभियान के सातवां संस्करण शुरू होखी जवना में सैकड़ों देसी-विदेशी साइकिल चालक शामिल होखीहें.\nअतवार के आइल भूकम्प में पश्चिम बंगाल में 10 लोग मरल बा आ 200 से अधिका घाहिल भइल बाड़े. मरे वालन के दू दू लाख रुपिया के मुआविजा के एलान भइल बा.\nभूकम्प का चलते झारखण्ड का लातेहार जिला से गुजरे वाली नेशनल हाइवे 75 कई जगहा टूट फूट गइल बा.\nहरियाणा के मुख्यमंत्री रहल ओमप्रकाश चौटाला के दिल्ली उच्च न्यायालय राहत ना दिहलसि आ उनुकर याचिका खारिज कर दिहलसि. याचिका में चौटाला निहोरा कइले रहन कि उनुका खिलाफ चलत भठियरपन का मुकदमा पर रोक लगा दिहल जाव.\nभूकंप का बाद सिक्किम में तीस्ता परियोजना से 10 गो मजदूरन के शव बरामद भइल बा.\nकश्मीर घाटी में शांति से अबकी साल पर्यटकन के तादाद में बढ़ोतरी भइल बा.\nपृथक तेलंगाना राज्य के समर्थन में चलत हड़ताल में अब राज्य परिवहन निगम कर्मचारिओ शामिल हो गइले.\nकेरल में मुख्य विपक्षी दल माकपा के कहना बा कि श्री पद्मनाभस्वामी मंदिर में मिलल खजाना राज्य के सम्पत्ति ह आ एकरा प्रबंधन खातिर तिरुपति मंदिर बोर्ड का तरह के सरकारी बोर्ड बनावे के चाहीं.\nश्रीलंका आ भारत सोमार का दिने आपन समिलाती नौसैनिक अभ्यास शुरू कइलन.\nतमिलनाडु मुख्यमंत्री जयललिता कुदनकुलम परमाणु विद्युत परियोजना में काम रोके के गोहार लगवले बाड़ी, जबले गाँव वालन का मन से एकर डर खतम नइखे हो जात.\nमप्र में सड़कन के बदहाली का खिलाफ कांग्रेस जगहे जगह प्रदर्शन कइलसि.\nझारखण्ड के राजधानी रांची का लगे सोमार का सबेरे एगो बस आ लोहा लदाइल ट्रक का टक्कर में 20 लोग के जान चल गइल आ 22 जने घवाहिल हो गइले.\nहैदराबाद में एगो विशेष अदालत अवैध खनन का मामिला में गिरफ्तार कर्नाटक के मंत्री रहल जी. जनार्दन रेड्डी आ उनुका रिश्तेदार श्रीनिवास रेड्डी के न्यायिक हिरासत तीन अक्टूबर ले बढ़ा दिहलसि.\nएसजीपीसी चुनाव में अपना साफ जीत के दावा सत्ताधारी शिरोमणि अकाली दल कइले बा.\nसोमार का दिने भोर में महाराष्ट्र में भूकम्प के झटका लागल जवना के तीव्रता 3.9 बतावल गइल बा.\nझांसी के बुंदेलखंड विश्वविद्यालय में चार गो सीनियर छात्रन का खिलाफ एगो जूनियर छात्र के रैगिंग करे के मामिला दर्ज भइल बा.\nभूकंप में भहराइल दिवाल से मरल लोग के परिजन नेपाल में ब्रिटिश दूतावास से मुआवजा माँगत बाड़े.\nपूर्वी केन्या में म्वींगी शहर का नियरा सोमार के एगो बस सड़क पर पलट गइल जवना से 13 लोग मर गइले आ 29 जने घाहिल हो गइले.\nपाकिस्तान के दक्षिण वजीरिस्तान क्षेत्र में दुर्घटनाग्रस्त अमेरिकी ड्रोन के मलबा पर कब्जा करे खातिर तालिबान आ पाकिस्तानी सुरक्षा बल में मुठभेड़ चालू बा.\nपाकिस्तान पिछला साल बाढ़ पीड़ितन का नाम पर बिटोरल पांच अरब रुपिया रखल रहला का बावजूद एह साल फेर भीख के कटोरा ले के दुनिया से सहायता मँगले बा.\nअंतर्राष्ट्रीय मुद्रा कोष के पूर्व प्रमुख डोमिनिक स्ट्रास-कान अतवार का दिने सकरले कि होटल कर्मचारी का साथे संबंध बनावल उनुकर नैतिक गलती रहल बाकिर ऊ कवनो जोर जबरदस्ती ना कइले रहले. एही मामिला का चलते उनुका आपन पद छोड़े के पड़ल आ अब फ्रांस के राष्ट्रपति के चुनावो ना लड़ पइहन.\nनेपाल में भूकम्प से9लोग मरल आ 100 से बेसी घवाहिल भइले.\nअतवार साँझ आइल भूकम्प से तिब्बत में कम से कम सात लोग मर गइल आ 22 जने घवाहिल भइले.\nलीबिया में अंतरिम सरकार बनावे में एनटीसी में मतभेद खतम नइखे होखत.\nसबले सस्ता कार नैनो के सबले महँग संस्करण सोना चाँदी जवाहरात जड़ल एगो नैनो कार बनावल गइल बा जवना के दाम बाईस करोड़ बतावल जात बा. टाटा मोटर्स एह कार के बेची ना बलुक अपने लगे राखी.\n2जी स्पेक्ट्रम मामले के सुनवाई करत विशेष अदालत सीबीआई से केंद्रीय कानून मंत्री के ओह रिपोर्ट के अदालत में पेश करे के कहलसि जवना में कहल गइल बा कि स्वान टेलीकॉम रिलायंस टेलीकॉम के सहयोगी कम्पनी ना ह.\nकेंद्रीय नागरिक उड्डयन मंत्री वायलार रवि राज्यन से निहोरा कइले कि ऊ लोग विमान ईंधन के बढ़ल दाम पर मिले वाला अधिका कर माफ कर देसु जेहसे कि हवाई जहाज से उड़े वालन के अधिका दाम ना देबे के पड़े.\nफोर्टिस हेल्थकेयर फोर्टिस इंटरनेशनल के अधिग्रहण करी जवना का बाद कंपनी के सगरी स्वास्थ्य सेवा कारोबार के एकीकरण हो जाई.\nसेंसेक्स में सोमार का दिने 188 अंक के गिरावट दर्ज भइल.\nटाटा कंसल्टेंसी सर्विसेज के डच बैंक आपन रणनीतिक सलाहकार बनवले बा.\nदिन भर अफवाह उड़त रह गइल कि झारखंड में एगो सड़क दुर्घटना में भोजपुरी अभिनेता आ लोकगायक पवन सिंह के मौत हो गइल बा. खबर एकदमे गलत रहे.\nबॉलीवुड एक्शन हीरो अक्षय कुमार अपना कराटे टूर्नामेंट के आयोजन 19 से 22 अक्टूबर का बीच करइहें. टूर्नामेंट के ई तिसरका संस्करण होखी.\nफिल्मन में काम देबे का नाम पर अभिनेत्री से बलात्कार करे का मामिला में आरोपी मधुर भंडारकर के अदालत सम्मन भेजले बिया.\nवैजयंतीमाला के आपन रोल मॉडल बतवली हेमा मालिनी.\nचैम्पियंस लीग ट्वेंटी-20 टूर्नामेंट के क्वीलफाईंग मुकाबिला में सोमार का दिने कोलकाता नाइट राइर्ड्स टीम न्यूजीलैंड के ऑकलैंड टीम के दू रन से आ वेस्टइंडीज के त्रिनिदाद अउर टोबैगो टीम श्रीलंका के रुहुना राइनोज टीम के पांच विकेट से हरा दिहलसि.\nसौरव गांगुली के बीसीसीआई के तकनीकी समिति के अध्यक्ष बनावल जाई.\nकोलम्बो टेस्ट में फिल ह्यूज के नाबाद शतक का सहारे आस्ट्रेलिया 52 रन के बढ़त बनवलसि. मंगल के मैच के आखिरी दिन होई.\nडेविस कप प्लेऑफ में स्विट्जरलैंड आस्ट्रेलिया के हरा के वर्ल्ड ग्रुप में जगह बना लिहलसि.\nस्पिन गेंदबाज रहल सकलैन मुश्ताक के कहना बा कि भारत आ पाकिस्तान का बीचे एशेज का तरह के श्रृंखला शुरू करे के चाहीं.\nइस्तानबुल में अतवार का दिने खतम भइल विश्व कुश्ती चैम्पियनशिप में रूस पुरुष टीम के आ जापान महिला टीम खिताब जीत लिहलसि.\nभारत के आदित्य पटेल अतवार का दिने जर्मनी में चलत वोक्सवॉगन सिरोको आर कप चैम्पियनशिप में दुसरका रेस जीत लिहले जबकि पहिलका में ऊ नौवां जगहा पर आइल रहले.


'कमंडल बनाम मण्डल' के राजनीति\nपछिला एक साल के राजनीतिक घटनाक्रम त कम बतावता कि आज के राजनीति फेर ओ दौर में पहुँच गईल बिया जहां से धर्म अवुरी जाति आधारित राजनीति के शुरुआत भईल रहे।\nलोकसभा चुनाव में नरेंद्र मोदी के अगुवाई में भारतीय जनता पार्टी के मिलल अपार सफलता देश के राजनीति में अल्पसंख्यक समुदाय के महत्व पहिले के मुक़ाबला बहुत कम क देलस!\nपछिला एक साल के राजनीतिक घटनाक्रम त कम से कम इहे बतावता। आज के राजनीति फेर ओ दौर में पहुँच गईल बिया जहां से धर्म अवुरी जाति आधारित राजनीति के शुरुआत भईल रहे।\nवीपी सिंह सरकार जब मण्डल कमिशन के सिफ़ारिश लागू करत रहे त ओकरा जवाब में लालकृष्ण आडवाणी के अगुवाई में भारतीय जनता पार्टी कमंडल के राजनीति शुरू कईले रहे। तब 'मण्डल बनाम कमंडल' के राजनीति रहे आज 'कमंडल बनाम मण्डल' के राजनीति देखाई देता।\nअभी तक क्षेत्रीय दल के एकाधिकार मानल जाए वाला दलित वोटबैंक अचानक देश के प्रमुख राजनीति दल के चहेता बन गईल। आज सभ दल ए वर्ग के वोटबैंक प कब्जा करे के पुरजोर कोशिश करता। हालांकि ए मामला में क्षेत्रीय दल अभियो ए प्रमुख दल से आगे बाड़े।\nराजनीति के ए रूप के पहिला साफ झलक पछिला साल बिहार चुनाव से पहिले उत्तर प्रदेश के दादरी में भईल एगो घटना के समय मिलल। जहां भाजपा के कुछ नेता ए मौका के हिन्दुत्व से जोड़े के कोशिश कईले उहें कांग्रेस ए मामला में चुप रहत एकरा के असहनशीलता के विषय से जोड़लस।\nकांग्रेस के पुरनकी राजनीति के मुताबिक इ मामला अल्पसंख्यक समुदाय से जुड़ल रहे, लेकिन नयकी राजनीति में इ 'असहनशीलता' के मुद्दा रहे। जहां उ एकरा के बढ़त धार्मिक उन्माद से जोड़त, कामयाबी से देश में बढ़त असहनशीलता के उदाहरण के रूप में पेश कईलस।\nलेकिन, ध्यान रखलस कि मामला अल्पसंख्यक समुदाय के मत बने पावे। एकरा खाती उ कलबर्गी समेत कुछ अवुरी घटना के ए घटना से जोड़लस अवुरी एकरा के एगो विचारधारा विशेष के खिलाफ बना देलस।\nअल्पसंख्यक शब्द के राजनीति से बहरी जाए के दूसरा बड़ उदाहरण दिल्ली से सटल फ़रीदाबाद में एगो दलित परिवार के कुछ सदस्य के कथित तौर प जरला/जरावला के घटना में देखाई देलस।\nदादरी के घटना प चुप्पी साधेवाला राहुल गांधी ए मौका प केंद्र सरकार, राज्य सरकार अवुरी भारतीय जनता पार्टी प जमके बरसले।\nतीसरा उदाहरण अभी भी जारी बा। हैदराबाद केन्द्रीय विश्वविद्यालय के छात्र रोहित वेमुला के मौत के मामला में राहुल गांधी सांकेतिक भूख हड़ताल कईले। ए तीनों घटना में कांग्रेस के आवाज़ के अनजाने में, चाहे जानबूझ के भाजपा के सहयोगी दल तक समर्थन कईले।\nराजद, जदयू, सपा, बसपा समेत बहुत दल के राजनीति त पहिलही से पिछड़ा अवुरी दलित प टिकल बिया, एहसे जब कांग्रेस एकरा में कूदल त भाजपा में खलबली मचल तय रहे।\nलेकिन, भाजपा के सोझा सबसे बड़ मुश्किल ओकरा विचारधारा के चलते पैदा होता। अल्पसंख्यक त कबहूँ एकर मतदाता नईखन रहल, लेकिन ओकर कट्टर समर्थक वर्ग में दलित के मुक़ाबले स्वर्ण के संख्या जादा बा। ए स्थिति में पार्टी जदी कतहू से दलित-पिछड़ा के ओर झुकत देखाई दिही त ओ लोग के नाराज़ हो जाए के खतरा बा।\nबिहार चुनाव में एकर नतीजा साफ देखाई देलस। विरोधी दल आरक्षण के मुद्दा उठवले, त मोदी अवुरी समुच भाजपा बचाव में उतरल। मोदी इहाँ तक कह देले कि उ आरक्षण के कायम राखे खाती जान दे दीहे। लेकिन, मोदी के इ बयान भाजपा के मतदाता के निराश कईलस अवुरी उहाँ-उहाँ पार्टी के हार कबूल करे के परल, जहां उ पछिला 25 साल में ना हारल रहे।\nएही सभके देखत अब भाजपा के कोशिश बा कि उहो अल्पसंख्यक विरोध के छोड़त, फिलहाल कांग्रेस के नाया-नाया पैदा भईल दलित प्रेम से मुक़ाबला करे। एकर कोशिश तक देखाई देता, लेकिन ए कोशिश में सबसे बड़ परेशानी बा कि – कहीं उ दलित विरोधी मत बन जाए!\nएह सभके बीच बहस के केंद्र अल्पसंख्यक प्रेम भा विरोध नईखे रह गईल, अब केंद्र में बाड़े दलित अवुरी दलित प्रेम। अब कोशिश बा कि एक दल दूसरा दल के दलित विरोधी साबित क देवे। कोशिश बा कि दोसरा दल के मुक़ाबले अपना के दलित के जादा हित साबित क देवे।\nFirst Update: 07 February, 2016 04:38 PM


(शनिचर, 15 अक्टूबर)\nसूचना के अधिकार वाला कार्यकर्तृ अरुणा रॉय शनिचर के कहली कि आर टी आई के कमजोर खातिर ‘प्रधानमंत्री भा केहू दोसरा के’ हर प्रयास के पूरा विरोध होखे के चाहीं.\nकेंद्रीय वित्त मंत्री प्रणब मुखर्जी के अध्यक्षता वाला मंत्रिसमूह प्राकृतिक संसाधनन के आवंटन में से भठियरपन मेटावे आ पारदर्शिता बढ़ावे खातिर बनल समिति के अधिकतर सुझाव मान लिहले बावे.\nपश्चिम बंगाल के मुख्यमंत्री ममता बनर्जी सात दिन का भीतर बातचीत भा हथियार चुने के चेतावनी नक्लसियन के दिहले बाड़ी. उनुका चेतावनी के नक्सली समर्थक मजाक उड़ावत कहले बाड़न कि ममता शांतिवार्ता खातिर गंभीर नइखी.\nदलित संगठनन के प्रतिनिधि शनिचर का दिने लोकपाल विधेयक के अपना प्रारूप पर सभकर समर्थन मँगले आ कहले कि टीम अन्ना वाला जन लोकपाल विधेयक से ‘संवैधानिक संतुलन बिगड़ जाई’.\nकर्नाटक के मुख्यमंत्री रहल येदियुरप्पा के भठियरपन का मामिला में जेल गइला का बाद कांग्रेसी माँग कइले बाड़े कि अब आडवाणी के आपन यात्रा खतम कर देबे के चाहीं.\nअन्ना हजारे शनिचर का दिने कहले कि मणिपुर के राजमार्ग पर पिछला 76 दिनों से लगावल अवरोध खतम करे खातिर हल के संभावना खोजे अरविंद केजरीवल के नेतृत्व में दू गो सदस्य मणिपुर जइहें.\nकेंद्र सरकार के कहना बा कि त्योहार का मौसम में बिजली के किल्लत दूर करे खातिर ताप बिजली घरन के कोयला के आपूर्ति बढ़ा दिहल गइल बा.\nप्रधानमंत्री कार्यालय में राज्यमंत्री वी. नारायणसामी कुडनकुलम परमाणु विद्युत परियोजना के विरोध कइला आ कर्मचारियन के काम पर जाये से रोकला के विकास खातिर दुर्भाग्यपूर्ण बतवले बाड़े आ विरोध करे वालन के बातचीत खातिर आगा आवे के कहले बाड़न.\nअदालत में समर्पण कइला का बाद कर्नाटक के मुख्यमंत्री येदियुरप्पा के 22 अक्टूबर तकले न्यायिक हिरासत में भेजल गइल बा.\nतेलंगाना राज्य खातिर रेल रोको अभियान में सांसद, विधायक समेत सैकड़ों लोग के शनिचर का दिने गिरफ्तार कर लिहल गइल.\nअन्ना हजारे अतवार का दिन से मौन धारण कर लिहन. एह पर कांग्रेस के टिप्पणी आइल बा कि का टीम अन्ना के बाकियो सदस्य मौन धारण करीहें ?\nआडवाणी की जनचेतना यात्रा होशंगाबाद पहुंचल बाकिर पता ना कवना मुहुर्त में निकलल बाड़े कि रोजे कवनो ना कवनो अड़चन आ जात बा. पचास लाख से बेसी लगा के बनावल उनुका बस में रोजे कवनो ना कवनो गड़बड़ी आ जात बा. आजु लिफ्ट खराब हो गइला का बाद रविशंकर के सीढ़ी मँगा के उतारे के पड़ल.\nदिल्ली के कुछ हिस्सा में मौजूद भीषण बिजली संकट का मद्दे नजर मुख्यमंत्री शीला दीक्षित शनिचर का दिने केंद्रीय ऊर्जा मंत्री सुशील कुमार शिंदे से भेंट कइली आ दिल्ली के बिजली समस्या से राहत खातिर उपाय करे के कहली.\nपद्मनाभस्वामी मंदिर के खजाना के दस्तावेज बनावे के काम9नवम्बर से शुरू करे के बात एह खातिर सर्वोच्च न्यायालय से नियुक्त समिति बतवले बिया.\nतेलंगाना आंदोलन में बातचीत फेल कर गइल आ कर्मचारियन के हड़ताल तैंतीसवों दिने जारी रहल.\nमप्र में कर्ज से परेशान3गो किसान पिछला तीन दिन में खुदकुशी कर लिहले बाड़े.\nनागपुर में एगो मशहूर उद्योगपति के आठ साल के लड़िका के फिरौती खातिर अपहरण का बाद मार डालल गइल बा. ओकर लाश एगो पानी का टंकी से शनिचर का दिने बरामद भइल बा.\nटीम अन्ना के महत्वपूर्ण सदस्य अरविंद केजरीवाल के कहना बा कि उनुका के लगातार एसएमएस से धमकावल जात बा आ उनुका घर आ कार्यालय पर कबहियो हमला हो सकेला.\nपंडित श्रीराम शर्मा आचार्य जन्म शताब्दी का मौके पर हरिद्वार में होखे जा रहल गायत्री महाकुंभ के विशाल कलश यात्रा खातिर सात राज्यन में कलश बनावल जा रहल बा. गुजरात, महाराष्ट्र, मध्य प्रदेश, उत्तर प्रदेश, बिहार अउर झारखण्ड में गढ़इला का बाद एह कलशन के 30 अक्टूबर ले हरिद्वार पहुंचा दिहल जाई.\nजबलपुर मे लालकृष्ण आडवाणी के ‘जनचेतना यात्रा’ के कांग्रेस के महिला इकाई करिया झंडा देखा के विरोध जतवलसि.\nआरटीआई में कवनो बदलाव के विरोध करीगी भाजपा. प्रधानमंत्री के एह बारे में दिहल बयान से चिंतित आडवाणी भाजपा के राय बतवलन. केन्द्र सरकार सूचना के अधिकार से होखत खुलासा का चलते घबड़ा गइल बिया.\nतमिलनाडु में दंत चिकित्सकन का भर्ती में धाँधली का शिकायत का बाद तमिलनाडु लोक सेवा आयोग के अधिकारियन का घर पर शुक का दिने छापा मारल गइल.\nअफगानिस्तान में गठबंधन सेना 21 गो तालिबानी आतंकवादियन के मुठभेड़ में मार गिरवले बिया.\nएप्पल अतवार का दिने स्व॰ स्टीव जॉब्स का याद में एगो समारोह आयोजित करी जवना के नेवता सिलिकॉन वैली के प्रमुख हस्तियन के भेजल गइल बा.\nजापान के वैज्ञानिकन के कहना बा कि हिमालय पर्वत श्रृंखला में सौर ऊर्जा पैदा करे के विशाल क्षमता बा आ अगर एकर सही तरीका से दुहल जाव त चीन आ भारत के सगरी ऊर्जा जरूरत पूरा कइल जा सकेला.\nपाकिस्तान के राजधानी इस्लामाबाद में एगो अमेरिकी राजनायिक का कार से एगो मोटरसाइकिल के धक्का लाग गइल जवना चलते मोटरसाइकिल सवार बहुते घवाहिल हो गइल.\nपाकिस्तान यात्रियन के रिकॉर्ड राखे आ अपराधियन के पता लगावे खातिर एगो नया निगरानी प्रणाली बनवले बा. ई जानकारी गृह मंत्री रहमान मलिक पत्रकारन के दिहले.\nपाकिस्तान में ड्रोन हमला में4गो आतंकी ढेर.\nप्रधानमंत्री मनमोहन सिंह महंगाई पर लगाम लगावे के तरीके खोजे खातिर देश के माथ नीति निर्मातन का साथे बईठक कइलन. भारतीय रिजर्व बैंक बार-बार ब्याज दर बढ़ावत गइल बाकिर महँगाई घटे का बदले बढ़ले जात बा आ आम आदमी के जियला पर साँसत आ गइल बा.\nमुकेश अम्बानी के मलिकाना वाला रिलायंस इंडस्ट्रीज के मौजूदा कारोबारी साल के जुलाई-सितम्बर वाली तिमाही में शुद्ध लाभ में 15.8 फीसदी के बढ़ोतरी भइल बा.\nअमेरिका में औद्योगिक लालच का खिलाफ प्रदर्शन करत कई प्रदर्शनकारियन के पुलिस गिरफ्तार कर लिहले बिया. दोसरा ओर ‘वालस्ट्रीट घेरो’ आंदोलन पूरा अमेरिका में पसर गइल बा जवना से निपटे में पुलिस के बहुते मशक्कत करे के पड़त बा.\nगोवा में खनन घोटाला का खिलाफ अभियान चलावत भारतीय जनता पार्टी के कहना बा कि अबसे पार्टी खनन कम्पनियों के संचालन के वैधता तय होखला का बादे ओह कंपनियन से दान ली.\nपिछले कुछ दिन से हड़ताल करत सुजुकी पावर ट्रेन इंडिया लिमिटेड के कर्मचारियन से संयंत्र परिसर खाली करा लिहल गइल बा.\nअमेरिकी विदेश मंत्री हिलेरी क्लिंटन अपना देश के नीतिनियंतावन से गोहार कइले बाड़ी कि ऊ लोग भारत आ ब्राजील जइसन देश से सीखे जे अर्थशास्त्र के अपना विदेश नीति का केंद्र में राखेलें.\nगूगल कहले बा कि ऊ अपना विवादास्पद सोशल नेटवर्किंग सेवा गूगल बज समेत कई गो दोसर सेवा अगिला कुछ हफ्तन में बंद कर दी.\nभोजपुरी सिनेमा आ संगीत से जुड़ल खबर खातिर भोजवुडन्यूज पर जाईं.\nटेलीविजन चैनल एमटीवी पर प्रसारित होखे वाला रिएलिटी कार्यक्रम ‘स्प्लिट्स विला’ के विजेता रहल आ वीडियो जॉकी (वीजे) सिद्धार्थ भारद्वाज शनिचर का दिने ‘बिग बॉस-5’ का घर में प्रवेश करीहें.\nबॉलीवुड महानायक अमिताभ बच्चन बज लुहरमैन के फिल्म ‘द ग्रेट गैट्सबाय’ से हॉलीवुड में शुरुआत करे जा रहल बाड़े. एह फिल्म से मिलल अनुभव के बच्चन अविश्वसनीय बतवले बाड़े.\nदोस्ती पर आधारित अपना अगिला फिल्म ‘माई फ्रेंड पिंटो’ के रिलीज खातिर तइयार निर्माता-निर्देशक संजय लीला भंसाली के कहना बा कि हिंदी फिल्म उद्योग में दोस्ती बनवले राखल सबले मुश्किल काम हो गइल बा.\nलेंडल सिमंस (80)आ मार्लन सैमुएल्स (नाबाद 88) के उम्दा बल्लेबाजी का बदौलत वेस्टइंडीज क्रिकेट टीम शेर-ए-बांग्ला स्टेडियम में शनिचर का दिने खेलल दोसरका एकदिना में बांग्लादेश के आठ विकेट से हरा के तीन मैच के श्रृंखला में 2-0 के अजेय बढ़त हासिल कर लिहलसि.\nराष्ट्रीय मुक्केबाजी चैम्पियनशिप में मेरीकोम फाइनल में पहुंचली. राष्ट्रीय मुक्केबाजी चैम्पियनशिप भोपाल के तात्यां टोपे स्टेडियम मे होत बा.\nजर्मनी के क्लब बेयर्न म्यूनिख आ भारतीय फुटबाल टीम का बीचे जनवरी में होखे वाला दोस्ताना मुकाबला में अंतर्राष्ट्रीय फुटबाल से संन्यास ले चुकल भारत के सबसे बड़हन फुटबाल सितारा बाइचुंग भूटिया आपन विदाई मैच खेलीहें.\nअंतर्राष्ट्रीय क्रिकेट में धौनी के 10 हजार रन पूरा हो गइल बा. ई आँकड़ा शुक का दिने इंगलैण्ड का साथे भइल पहिलका एक दिना में पूरा भइल जवना में भारत इंगलैण्ड के एक सौ छब्बीस रन से हरा दिहलसि.\nमौजूदा अमेरिकी ओपन चैम्पियन आस्ट्रेलिया के समांथा स्टोसुर आ फ्रांस के महिला टेनिस खिलाड़ी मरियन बर्तोली आपन-आपन मुकाबला जीतके डब्ल्यूटीए जापान ओपन टूर्नामेंट के सेमीफाइनल में प्रवेश कर गइल बाड़ी.\nशंघाई मास्टर्स में पेस-भूपति के हार का बाद भारत के चुनौती खतम हो गइल.\nजमैका फुटबाल संघ के प्रमुख कैप्टेन होरेस बरेल पर6महीने के प्रतिबंध लगा दिहल गइल बा. बरेल पर भठियरपन के आरोप बा.\nहिमाचल के कांगड़ा जिला के बीर बिलिंग में 16 से 22 अक्टूबर तक होखे जा रहल पाराग्लाइडिंग इंटरनेशनल चैम्पियनशिप आ हिमालय नेशनल पाराग्लाइडिंग चैम्पियनशिप में देश दुनिया के 200 से अधिका पायलट शामिल होखीहें.\nवेस्टइंडीज क्रिकेट टीम के अंतर्राष्ट्रीय मैचन आ इंडियन प्रीमियर लीग के पँचवा संस्करण में टकराव के हालात बन गइल बा आ अब ई खिलाड़ियन पर निर्भर करत बा कि ऊ देश खातिर खेलीहें कि पइसा खातिर.


सोमारी के फेर (बतकुच्चन 164) – Anjoria\nसोमारी के फेर (बतकुच्चन 164)\nJul 31, 2014 बतकुच्चन\nओह दिन सावन के पहिला सोमारी रहल. किरन फूटे से पहिलहीं श्रद्धालुअन के झुंड के झुंड शिवजी के अर्घ्य दे के लवटत रहल. सबे खुश रहे कि भीड़ उमड़े से पहिलहीं जल चढ़ा लिहनी ना त बाद में भीड़ में कचराए के पड़ित. बाकिर हम सोचे लगनी कि विकास का राह प बढ़त हमनी का अपना संस्कृति आ संस्कारन से कतना कटत गइल बानी. आगा निकले का एह आपाधापी में पता ना कब भुला गइल तिथि आ दिनांक के फेर, तारीख आ दिन के अंतर. उपर झापर देखीं त लागी कि तारीख, तिथि, आ दिनांक तीनो एके बात ह. बाकिर तारीख आ दिनांक एक होखे त होखे तिथि आ दिनांक ना त एक रहे आ ना हो सकेला. दिनांक माने होला दिन के अंक. जइसे कि आजु के दिनांक ह जुलाई महीना के बीसवाँ दिन. बाकिर दिन त आजु अतवार ह. ई अतवार कब शुरू भइल कबो सोचनी. कहब सभे कि रात बारह बजे से दिन बदल जाला. बाकिर ई गलत बात ह. रात बारह बजे से तारीख भा दिनांक भले बदल जाव दिन त तब बदली जब सूर्योदय के समय हो जाई. हमनी के संस्कृति में सूर्योदय के समय होरा के स्वामी का नाम पर दिन के नाम तय होला. बाकिर अंगरेजियत के प्रभाव में हमनी का दोसरा संस्कृति के अपना लिहनी. ओहमे रात बारह बजे से तारीखो बदलेला आ दिनो. अब आम दिनचर्या में रउरा दिन के शुरूआत कबो से मान लीं बाकिर खास मौका पर त रउरा अपना संस्कृति के आधार मानही के पड़ी.\nहर नहाए वाला दिन नहान ना होखे आ हर सोमार के सोमारी ना कहल जाव. साल में बावन तिरपन गो सोमार आवेला बाकिर सो़ेमारी सावन महीना के सोमारे के कहल जाला. हर सोमार के सोमारी ना कहल जाव. परंपरा ह सावन के सोमार का दिने शिवजी पर चल चढ़ावे के. वइसे शिवजी प जल हर दिन चढावल जाला बाकिर सावन के सोमार के महत्व मानल जाला. मैथिल क्षेत्र में भादो का महीनो में काँवर ढोए के परंपरा ह से अलग बात बा. हम अपना के भोजपुरिया इलाका के परंपरा ले सीमित राखत बानी. हँ त सोमार जब सोमार का सूर्योदय का बाद से शुरू होला त सूर्योदय से पहिले के अरघ त अतवारे का दिने दिया गइल. सोच के देखीं कि कतना बड़ गलती होखत बा. अगर भीड़ से बचही के बा त सोमार का रात में जल चढ़ा सकीलें मंगल के सूर्योदय से पहिले ले. पता ना हमरा एह बाति से धर्मगुरू कहाँ ले सहमत होखीहें. पंडित जी लोग त बतावल समुझावल छोड़िए दिहले बा. जजमाने का खुशी मे खुश रहे के आदत डाल लिहले बा लोग.\nअब जब दिन के शुरूआत के समय के चरचा क चुकनी त सोचत बानी कि कुछ चरचा समयो के कर लीं. कहल जाला कि मनुज बली नहीं होत है समय होत बलवान. समय अपना चाल से चलेला केहू दोसरा के इंतजार ना करे. आखिर समय अतना बलवान कइसे हो गइल. समय में सोचीं त दू गो शब्द बा स आ मय. स माने साथे समेत आ मय माने सब कुछ. जवना में सब कुछ समाहित हो जाव उहे समय होला. समय का मय में सब कुछ शामिल बा. अब आदमी अपना मन के समुझावे ला भलही कह लेव के समय समय के बात ह, कबो गाड़ी पर नाव त कबो नाव पर गाड़ी.\nमिले मियाँ के माँड़ ना, बिरयानी के फरमाइश! (बतकुच्चन 163)


अँजोरिया अब मोबाइलो पर – Anjoria\nDec 30, 2010 अँजोरिया, अब मोबाइलो पर, मोबाइल पर उपलब्ध\nमोबाइल के बढ़त क्षमता, उपयोग, आ संभावाना के देखत जरुरी लागल कि कुछ व्यावहारिक परिवर्तन कर के अँजोरिया के मोबाइल पर उपलब्ध करा दिहल जाव. अब रउरा अँजोरिया के अपना इन्टरनेट सक्षम मोबाइलो पर पढ़ सकीलें. कुछ अलग पता नइखे. अपना मोबाइल पर टाइप करीं आ अँजोरिया के आनन्द लीं. अपना अनुभव से हमरो के सूचित करब त जवन थोड़ बहुत कोर कसर रह गइल होखी ओकरा के दूर करे के कोशिश कइल जाई.\nअँजोरिया परिवार के फिल्मी साईट सिनेभोजपुरी.कॉम के जल्दिये मोबाइल पर सहज तरीका से उपलब्ध करावल जाई.\nनया साल के शुभकामना का साथ,\n2 thought on “अँजोरिया अब मोबाइलो पर”\nबहुत बहुत धन्यवाद ,निमन लागल


टटको में टटका खबर : 17 अक्टूबर 2014, शुक – Anjoria\nOctober 17, 2014 Editor खबर 0\nनई दिल्ली में होखत कमांडरन के साझा सम्मेलन के संबोधित करत प्रधानमंत्री नरेन्‍द्र मोदी\nपांच मैच के सीरीज चारे मैच में सिमटा गइला का बाद आजु भारत के क्रिकेट टीम हिमाचल प्रदेश क्रिकेट संघ का मैदान पर खेलल सीरीज के चउथका एकदिना में वेस्टइंडीज को 59 रन से हरा दिहलसि आ सीरीज पर 2-1 से कब्जा क लिहलसि.\nबिहार के मुख्यमंत्री जीतन राम मांझी अपना बयानबाजी के माला में एगो अउर फूल जोड़त शुक का दिने कहलन कि इलाज करे में गरीबन से कवनो तरह के खिलवाड़ भइल त अइसन करे वाला के हाथ काट दीहें.\nउत्तर प्रदेश के राजधानी लखनऊ में तजिया निकले का पहिले आजु शुक का दिने पुलिस कई जगहा रुट मार्च कइलसि. मुस्लिम समुदाय के दू फरीकन का बीच एह मौका पर फसाद होखे के वारदात पहिले हो चुकल बा एहसे पुलिस पूरा एहतियात बरतत बिया.\nमहात्मा गाँधी सेतु का बगल में एगो दस किलोमीटर लमहर पुल बनावे के योजना के केन्द्र सरकार मंजूर कर लिहलसि. ई पुल वैशाली के बिदुपुर चकसराय से नेशनल हाईवे 30 पर कच्ची दरगाह के जोड़ी. एह पुल के बनावे में जमीन अधिग्रहण के खरचा बिहार सरकार के हिस्सा में रही.\nआलू के बढ़त दाम पर काबू करे खातिर केन्द्र सरकार पहिला बेर देश में बाहर से आलू मँगावे के फैसला कइलसि. एह फैसला से नाराज आलू कारोबारियन के कहना बा कि ई देश हित का खिलाफ होखी. आलू नवम्बर ले देश में आ जाई.\nपश्चिम बंगाल के बर्दवान विस्फोट मामिला आ बाद में मिलल विस्फोटक का बाद भाजपा कहलसि कि तृणमूल कांग्रेस पहिले सारधा चिट फंड के रुपिया लुकावे में परेशान रहल आ अब बम लुकावे में परेशान चलत बिया.\nकेंद्र सरकार शुक का दिने सर्वोच्च न्यायालय से कहलसि कि विदेशी सरकारन से पिछला सरकार के दोहरा कराधान बचाव समझौता का चलते करिया धन राखे वालन के नाम उजागर ना कइल जा सके.\nतमिलनाडु के मुख्यमंत्री रहल जे जयललिता के सर्वोच्च न्यायालय से जमानत मिलला का बावजूद आजु रिहाई ना मिल सकल, जयललिता सभका से शांति व्यवस्था बनवले राखे आ कर्नाटक के विशेष अदालत के फैसला के आलोचना ना करे के अपील कइले बाड़ी काहे कि जमानत में ई शर्त शामिल बा.\nभारतीय रेलवे एह साल के पहिला छमाही में माल ढुलाई में सवा चार फीसदी के इजाफा कइलसि बाकिर आमद में पौने एगारह फीसदी. बेसी मुनाफा भाड़ा बढ़ला से भइल बा. डीजल के दाम घटी त मुनाफा अउरी बढ़ जाई.\nवेस्टइंडीज क्रिकेट टीम अपना बोर्ड से अनुबंध विवाद का चलते आपन भारत दौरा रद्द कर दिहले बिया. बीसीसीआई एह फैसला के गलत बतवले बावे आ अब श्रीलंका के टीम बोलाई खेले ला.\nजदयू के बड़का नेता आ बिहार सरकार के मंत्री ललन सिंह कहलन कि जब जदयू, राजद, आ कांग्रेस का बीच अबहीं ले महागठबंधन भइले नइखे त मुख्यमंत्री पद के दावेदारन के चरचा फिजूले होत बा.\nसारण जिला के मांझी थाना इलाका में जयप्रभा सेतु का लगे से पुलिस तीन गो फर्जी जिला परिवहन अधिकारियन के गिरफ्तार कइलसि जे गाड़ीवालन से उगाही में लागल रहले.\nसिवान जिला के गुठनी इलाका में आजु शुक के दिनदहाड़े एगो आदमी अपना दू गो बेटन का साथे मिल के एगो कोचिंग चलावे वाला के भाला घोंप के मुआ दिहलसि. हत्या काहे कइलसि से अबही पता नइखे चलल.\nमुंबई शेयर बाजार काल्हु के बड़हन गिरावट का बाद आजु तनी तेजी देखवलसि आ सेंसेक्स 109.19 अंक चढ़ के बन्द भइल.\nकाशी हिन्दू विश्वविद्यालय के चिकित्सा विज्ञान संस्थान के एम्स के दरजा दिआवे खातिर अनशन करत हृदय रोग विशेषज्ञ डा. ओम शंकर आ अउरी चिकित्सकन के बेमियादी अनशन आजु पँचवो दिने जारी रहल.\nहिमालय के नेपाली क्षेत्र में पहाड़ के चढ़ाई करत घरी आइल तूफान से लापता दस गो पर्वतारोहियन के तलाश जारी बा. अब ले 29 लोग के मरे के खबर बा.\nसर्वोच्च न्यायालय आजु तमिलनाडु के मुख्यमंत्री रहल जे.जयललिता आ उनुका तीन गो सहअपराधियन के जमानत दे दिहलसि. खबर पा के एआईएडीएमके कार्यकर्ता जम के जश्न मनवले. बाकिर जयललिता ना त मुख्यमंत्री बन पइहें ना चुनाव लड़ पइहें जब ले कवनो अदालत उनुका के भठियरपन के अछरंग से बरी नइखे कर देत.\nगोण्डा जिला के कटरा बाजार इलाका में आजु पुलिस दू गो पशु तस्करन के गिरफतार क के ओहनी का लगे से 64 गो पशुअन के बरामद कइले बिया.\nबक्सर जिला के ब्रह्मपुर इलाका के जोगियां गाँव में बियफे का रात दू फरीकन का बीच आपन दबदबा बनावे का लड़ाई में खूब गोली चलल. एह गोलीबारी में दू जने के मौत हो गइल बा आ पाँच गो घवाहिलन के पटना मेडिकल कालेज अस्पताल भेजवावल गइल बा.\nआजु शुक का दिने प्रधानमंत्री नरेंद्र मोदी रक्षा मंत्रालय के वार रूम में सेना के तीनो अंग के माथ अधिकारियन से भेंट कइले. एह तरह के मुलाकात हर साले होला बाकिर अबकि के महत्व सीमा के हालात देखत बहुते बढ़ गइल बा.\nसंघ के कहना बा कि ऊ हर हिन्दुस्तानी के हिन्दू मानेला भले ओकर मजहब कवनो होखो. अब एह बात के ठीक से ना समुझ पावे वाला सेकुलर लोग कुकुरबझाँव करे में ल‌ागल बा. संघ खातिर हिन्दू संप्रदाय भा मजहब ना होके भारतीयता के पहिचाब होला.\nराष्ट्रीय स्वयंसेवक संघ के बइठक के पहिलका दिने संघ के सह सरकार्यवाह दत्तात्रेय होसबले कहले कि जम्मू कश्मीर में आइल भयंकर बाढ़ से प्रभावित लोग के पुनर्वास के काम जाड़ा शुरू होखे से पहिले पूरा हो जाए के चाहीं. संघ एह काम में केंद्र सरकार के पूरा सहयोग करी.\nलखनऊ में आजु शुक से राष्ट्रीय स्वयंसेवक संघ के अखिल भारतीय कार्यकारी मंडल के तीन दिन के बइठक शुरू हो गइल बा. एह बइठक में संघ के सगरी अनुषांगिक ईकाईयन के प्रतिनिधि शामिल होले. भाजपा से अध्यक्ष अमित शाह आइल बाड़े एह बइठक में.\nसर्वोच्च न्यायालय में केन्द्र सरकार कहलसि कि ऊ विदेशी बैंकन में करिया धन रखले लोग के नाम ना बता सके. बतावल जात बा कि पिछला सरकार अनेके देशन से एह तरह के समझौता क दिहले बिया जेहसे एह लोग के नाम ना बतावल जा सके.\nइराक के राजधानी बगदाद आ अगल बगल होखत इस्लामिक स्टेट के हमला देखत ऑस्ट्रेलिया के सरकार अपना नागरिकन के ओहिजा से जल्दी निकल जाए के सलाह दिहलसि.\nसिवान जिला में अलग-अलग इलाका में अलग अलग घटना में पाॅच लोग के मौत हो गइल.\nराष्ट्रीय स्वयं सेवक संघ कहलसि कि ओकरा कवनो हड़बड़ी नइखे अयोध्या में राममंदिर बनवावे के. ढेर पूछला पर कहलसि कि सवाल केन्द्र सरकार भा भाजपा से होखे के चाहीं, संघ से ना.\nसारण जिला के इसुआपुर इलाका के छपरा-सत्तरघाट रोड पर भिट्ठी मोड़ का लगे आजु शुक का दिने भोर में ट्रक आ मोटरसाईकिल के टक्कर से दू गो नवहियन के मौत हो गइल.\nअगिला साल से बिहार बोर्ड के इंटर के परीक्षा के तरीका बदल जाई. चालीस फीसदी सवाल के जवाब वस्तुनिष्ठ रही जबकि साठ फीसदी के लमहर जबाब देबे के पड़ी. ईम्तिहान ओएमआर शीट प लिहल जाई.\nबिहार में पंचायतन के काम ला 26 हजार नया बहाली होखे वाला बा. ई बहाली जूनियर ईंजिनियर, पंचायत सहायक, कम्प्यूटर आपरेटर आ लेखापाल वगैरह पद खातिर कइल जाई.\nपश्चिम चंपारण के चनपटिया इलाका से तीस लाख रुपिया के चरस संगे एगो तस्कर के पुलिस गिरफ्तार क लिहलसि.\nभोजपुर जिला के उदवतनगर इलाका से एगो वाहन से डेढ़ क्विंटल गाँजा का साथ चार गो तस्कर के पुलिस गिरफ्तार कइलसि.


‘भोजुपरी दबंग’ दिल जीतलसि ‘वीर मराठा’ मैच – Anjoria\n‘भोजुपरी दबंग’ दिल जीतलसि ‘वीर मराठा’ मैच\nपिछला २४ फरवरी के रांची के जेएससीए इंटरनेशनल स्टेडियम में ‘वीर मराठा’ से हारिओ के ‘भोजपुरी दबंग’ के खिलाड़ी दर्शकन के दिल जीत लिहलें. पुरा मैच क दौरान खिलाड़ी अपना होम ग्राउंड पर दर्शकन के भरपूर मनोरंजन कइलें. पहिले बल्लेबाजी करत दबंग 174 रन के चुनौतीभरल स्कार खड़ा कइलसि. बाद में खेले उतरल ‘वीर मराठा’ पर दबंग टीम के दबाव रहे बाकि कप्तान मनोज तिवारी के घवाहिल हो के बाहर निकलला के असर टीम पर पड़ल. स्ट्राइकर गेंदबाज के बाहर जाते मराठी टीम के सिद्धार्थ मूले के टिके क मौका मिल गइल आ ऊ अपना टीम के जीतवा दिहलन.\nहार के बावजूद दबंग टीम के अपना घरेलू दर्शकन से भरपूर समर्थन मिलल. रवि किशन, रिंकू घोष, पाखी हेगड़े आ मोनालिसा स्टेडियम में आइल दर्शकन के भरपूर मनोरंजन कइल.


Bhojpuri: देशी मुर्गी बेलायती बोल- भोजपुरी पर भरोसा काहें नइखे – dnyan pravah\nMay 19, 2021 admin\t0 Comments\tBhojpuri, Bhojpuri Bhasha, Bhojpuri Cinema, bhojpuri film industry, Bhojpuri Movies, Bhojpuri News, Bhojpuri Superstars, Bhojpuri Vulgar Movies, Bhojwood\nकवनो सिनेमा में ओकर मूल भाषा के बड़ा महत्व बा. भाषा के आधार पर ही भारत में भा विदेश में सिनेमा के अलग-अलग इंडस्ट्री के बाँटल गइल बा, जइसे हिन्दी, मराठी, तमिल तेलुगु, अंग्रेजी, पंजाबी, ओसहीं भोजपुरी. जब मराठी, तमिल तेलुगु, अंग्रेजी आ पंजाबी फिल्म देखब त बुझाई कि ई फिल्म मराठी, तमिल तेलुगु, अंग्रेजी आ पंजाबी भाषा में बनल बा, बाकिर रउआ भोजपुरी फिल्म देखब त बुझाई कि ई त खिचड़ी बनल बा. कहे के माने, भोजपुरी में हिन्दी आ अंग्रेजी मिक्स क के ना जाने कवन सिनेमा बनत बा. बात ई बा कि भोजपुरी फिल्मकार लोग के भोजपुरी पर भरोसा काहें नइखे? रउआ हालिया रिलीज भइल भा पिछला कुछ साल के भोजपुरी फिल्म के टाइटल देखीं. रउआ नब्बे फीसदी नाम हिन्दी में मिली, कुछ दूसरो भाषा में मिल जाई. माने लेबल कुछु अउर, माल कुछु अउरी. दुल्हिन वही जो पिया मन भाए, हम हैं राही प्यार के, यारा तेरी यारी, आये हम बाराती बारात लेके, क्रेक फाइटर, शेर-ए-हिंदुस्तान, मुकद्दर का सिकंदर, हिंदुस्तान की कसम आदि. अधिकतर फिलिम के ट्रेलर भा फिल्म देखब त हीरो के एंट्री होई शेर-ओ-शायरी बोलत. फिल्म के कुछ डायलॉग हीरो जरूर हिन्दी मे बोली भले ओकर कवनो सिचुएशन ना होखे, गरज ना होखे. कहल जाला कि जब कवनो काम करे त ओकरा बेहतरीन करे के चाहीं. बाकिर ढंग से हिन्दी ना बोल पावे वाला कलाकार जबरदस्ती हिन्दी में संवाद भा शेर बोलेला त ओकरा के एतना रेघा देला कि रउआ सुन के चिढ़ मच जाई. अइसन अदायगी करेला जइसे रोड पर के लखेरा कवनो लइकी के छेड़त शायरी बोलत होखे. का फिल्मकार आ कलाकार लोग ई बतावे के चाहत बा कि भोजपुरी के हीरो लखेरा ही होला, कवनो पढ़ल लिखल सभ्य समाज के लइका ना होला? शायद फिल्मकार के ई भरोसा बा कि लखेरवा ई डायलॉग सुनके खूब ताली पिटिहsसन आ एही कारण ई भोजपुरी फिल्म में सेट फार्मूला बन गइल बा. शेर, दोहा भा मुक्तक में त एतना दम होला कि जदी ओकरा के पूरा भाव अउरी वजन से कहल जाव त ओकरा में प्रेम भा दर्द के सागर उतर सकेला. बाकिर भोजपुरी सिनेमा में अक्सर शेरो शायरी के मखौले उड़ेला. आ शेर होला कहाँ? फिल्मन में अधिकतर शेर तुकबंदी होला आ उहो बिना कवनो गहिरा भाव-व्यंजना के. जदी गाना के बात कइल जाव त अधिकांश भोजपुरी फिल्मन में एक दुगो गाना जरूर हिन्दी के डलाता जइसे हिन्दी के छौंक देहले बिना भोजपुरी सिनेमा अधूरा बा. हमरा कबो-कबो लागेला कि शायद भोजपुरिया सिनेमा वाला लोग के मन में ई कुंठा बा कि उ हिन्दी सिनेमा में काहें ना गइल लोग, एही से भोजपुरिए में हिन्दी गाना आ डायलॉग बोल के अपना मन के संतोष देला. बिना हिन्दी आ अंग्रेजी के पॉलिश के जइसे भोजपुरी फिल्म के केहू पूछी ना अइसन धारणा बन गइल बा. अउरी ई सभकरा साथे बा उ रउआ कवनो सुपरस्टार-डुपरस्टार, चवन्नी स्टार, अठन्नी स्टार के फिलिम उठा के देख लीं. कई बार लागेला कि भोजपुरिया स्टार लोग के मन में ई कॉम्प्लेक्स बा कि हिन्दी में डायलॉग ना बोलब त लोग हमके अनपढ़ गंवार बूझी जइसे कि ओकरा खाली भोजपुरिए आवेला, जइसे कि भोजपुरी गंवार के भाषा होखे. जदि अइसन बा त हमार सलाह बा कि दू चार गो संवाद जर्मन, फ्रेंच अउरी स्पैनिश के भी रखे के चाहीं. जेकरा से पता लागो कि हमनी के स्टार लोग काफी ज्ञानी बा. बाकिर मूल स्थिति ई बा कि जब ई लोग हिन्दी बोले खातिर भी चोंच खोलेला त उहो नीक ना लागेला.भोजपुरी सिनेमा में अधिकतर सुपरस्टार लोग से संवाद अदायगी अउरी उच्चारण पर काम करे के आशा कइले बेमानी बा. अरे जे भोजपुरी के भजपुरी बोलता, ओह सुपरस्टार के बारे में हम का कहीं. अक्सर दोसरा भाषा जइसे हिन्दी के कवनो फिल्म निर्माण होला त शूटिंग शुरू होखला से पहिले कलाकार के ओकरा किरदार के हिसाब से संवाद बोले के प्रशिक्षण दिहल जाला. बाकिर इहाँ त हीरो मुंह से जवन कढ़ा देहलस उहे फाइनल टेक हो जाला. साँच कहsतानी, भोजपुरी सिनेमा के लोगन के भोजपुरी पर भरोसा नइखे. जब भोजपुरी सिनेमा के शुरुआत भइल त ओ बेर तुरते के देश आजाद भइल रहे, अंग्रेजी अउरी हिन्दी के त ढेरे प्रभाव रहे, लोग ई भाषा बोलके अपना के बड़ समझे. लेकिन ओहू बेरा जब हिन्दी सिनेमा से लेखक, निर्देशक, कलाकार अइलें आ समानांतर भोजपुरी सिनेमा बनल त उ खाँटी भोजपुरी बोललें. ए बेरा त ढेर लोग भोजपुरी पट्टी से बा, भोजपुरी माटी के खाँटी लाल बा आ सीधे भोजपुरिए से आपन काम शुरू कइले बा, करत बा, तबो ई हाल बा. ओ बेरा त सभे हिन्दी सिनेमा से भोजपुरी में आइल. रउआ पुरनका फिलिम के नाम देख लीं, गाना सुन लीं, संवाद देख लीं, संवाद अदायगी आ कलाकारी देख लीं. अहा! मन हरिहरा जाई. आ एह बेरा के फिलिम देख लीं, गाना सुन लीं, संवाद अउरी कलाकारी देख लीं, ई लागि कि ओ लोग से ढेर परदेसी त अपना भोजपुरिया माटी के ही लोग बा. ए चनेसर, ई देशी मुर्गी, बेलायती बोल काहें ? काहे ए चनेसर, काहें ? अपना इहाँ एगो कहावत बा- ‘’ भर बाहीं चूड़ी आ ना त रांड़ ‘’. कहे के माने कि अगर रउआ भोजपुरी के सिनेमा बनावत बानी त ढंग से भोजपुरिए में बनाईं, ई अधभेसर वाला मामला मजा नइखे देत. भाषा के डैमेज कर रहल बा. सिचुऐशन अउरी किरदार के हिसाब से थोड़ा-बहुत हिंदी-अंग्रेजी चली बाकिर जबरदस्ती ठूसी मत. अइसन कर के रउरा कूल ना, फूल लागेनी. देखीं सिनेमा समाज के आईना होले, ई बात साँच बा. राउर तर्क भी चलीं मान लेनी कि जज, कलक्टर आ डॉक्टर भोजपुरी कइसे बोली ? माने रउरा तय कर लेले बानी कि ज्यादा पढ़ल-लिखल लोग भोजपुरी ना बोले, ना बोली.\nत एगो बात जान लीं, सिनेमा समाज के रास्ता भी त देखावेला, कुछ नया अउरी बढ़िया व्यवहार भी त सिखावेला. जज, कलक्टर आ डॉक्टर अउरी अइसन किरदार के भोजपुरी बोलत देखावल जवन अक्सरहा हिन्दी भा अंग्रेजी में बोलत होखो, एगो सुंदर प्रयोग हो सकेला. कम से कम एही बहाने त लोग भोजपुरी सिनेमा से कुछ देख के सीखो अउरी भोजपुरी के गँवार के भाषा ना बूझो. रउरो भोजपुरी के दूधवाला आ नोकर के भाषा मत बनाईं. हिंदी सिनेमा में त ई होते रहल बा. एगो अउरी चीज रउआ भोजपुरी में देखे के मिली, डायलेक्ट में अंतर. भोजपुरी बोले के कई गो तरीका बा आ ओकर कईगो एक्सेन्ट बा. अब कवनो फिल्म में एक परिवार में पाँच गो भाई बाड़न बाकिर सभ के भोजपुरी बोले के एक्सेन्ट अलग बा, कारण बा कि कलाकार अलग-अलग जगह के रहे वाला बाड़ें. केहू आरा वाला बोलत बा, केहू बनारस वाला त केहू गोरखपुरिया. एगो बात बताईं, एक घर में रहे वाला एके साथ के लोग हेतना विविधता कइसे लिया सकेला. इहे मिस मैच वाला संवाद सुनला के कारण दर्शक किरदार के साथे रिश्ता ना बना पावेला. इहे कुल्ह कमी हिन्दी में भा हॉलीवुड में ना देखे के मिलेला. काहें कि उहाँ हर एक किरदार के ओकर परिवेश के हिसाब से भाषा अउरी डायलेक्ट पर काम कइल जाला आ एतना बारीकी से काम भोजपुरी में तबे संभव बा जब भोजपुरिया सिनेमा के मठाधीश लोग सुधरी आ अपना चंगुल से भोजपुरी के आजाद करके नया प्रतिभा के आवे के मौका दी. ( लेखक मनोज भावुक भोजपुरी साहित्य व सिनेमा के जानकार हैं. )\n← आगे बढ़ने का जज्‍़बा: स्कूल के पास बम धमाके में 80 लोगों की मौत, फिर भी स्कूल जा रहीं लड़कियां; कहती हैं- शिक्षित होकर ही रहेंगे\nमोनू अलबेला और शिल्पी राज का भोजपुरी गाना ‘रेट आपन बताव मलिकाइन’ उड़ा रहा है गर्दा, देखें धमाकेदार Video →\nनक्सल प्रभावित गांव से कोरोना की रिपोर्ट: 21 साल की महिला सरपंच बिना डरे कर रही लोगों की सेवा, डॉ प्रकाश आमटे का हॉस्पिटल भी संक्रमण रोकने में बना मददगार\nटीकाकरण: वैक्सीन के दूसरे चरण में 18 से 44 साल तक के 20543 लाेगाें ने लगाया टीका, 94% ही पहुंचे\nनाराजगी का आलम: काले बिल्ले लगाकर किया हिमाचल प्रदेश बिजली बोर्ड के स्टाफ ने प्रदर्शन, कहा-हमें कोरोना वॉरियर्स घोष‍ित करें


विजया, के जया ? – बतंगड़ 55 – Anjoria\nSep 28, 2017 बतंगड़, भसान, विजया\nसंस्कृत भा संस्कृत से उपजल भाषावन में कवनो दोसरा शब्द का पहिले लाग के ओह बाद वाला शब्द के माने बदलत भा ओकरा के अउर पोढ़ करेवाला शब्द के उपसर्ग कहल जाला आ वि अइसने एगो उपसर्ग ह. जब ई कवनो दोसरा शब्द का पहिले जुड़ेला त अधिकतर मामिला में ओकर उल्टा मतलब बना देला आ कुछेक मामिलन में ओकरा के अउर बलशाली अउरी भावगर आ पोढ़ क देला. जइसे कल का उल्टा विकल, मल का उल्टा विमल वगैरह. बाकिर जय का साथे जुड़ के ओकरा के अउर भावगर अउर महान विजय बना देला. अब अतना अन्दाज त रउरो होखी कि हम व्याकरण के पढ़ाई करावे नइखीं आइल. हम त एह विजयदशमी प अपना बतंगड़ के विस्तार देबे ला ई सभ करत बानी.\nभोजपुरी में अउरीओ बहुत कुछ अइसन बा जवना के इस्तेमाल आजु कइल चाहब, ओहीमें के एगो शब्द ह हेहर आ एगो ह थुथुर. त दीदीया जइसन हेहर आ हिन्दूवन जइसन थुथुर खोजले जल्दी नइखे मिले वाला. सैकड़न बरीस के गुलामी झेलत हिन्दूवन के खून पानी हो गइल बा. ओकरा में जल्दी उबाल ना आ पावे, ना त जवना तरह ओकरा साथे अनेत-अत्याचार हो रहल बा, ऊ अबले बागी हो गइल रहीत. मोहनदास हमनी हिन्दूवन के निकहा से चीन्हले रहलें. तबे उनकर सलाह रहल कि अगर मुसलमान तोहरा प कवनो अत्यचार करत बा त ओकरा के चुपचाप सह ल, ओकर मुकाबला करे के गलती जनि करीह ना त अउरी थूरा जइब, आ सचहूँ हिन्दू लोग उनकर बाति बढ़िया से मान लीहल. अउर ना त उनुका के आपन बाप जइसन ओहदा दे दिहल. जबकि अइसन सलाह देबे वाला मनई के मुँह थूर दीहला में कवनो पाप ना लागीत.\nआजु-काल्हु दीदीया के सह पा के बंगाल मे हिन्दूवन का खिलाफ जवन भाषा बोलल जा रहल बा तवना से हिन्दूवन के खून खउल गइल चाहत रहल बाकिर ना, ओकरा त थुराए के आदत पड़ गइल बा. आ ई कमजोरी ओकरा संस्कारे में कतहीं लुका के बइठल बा. ना त जान बचावे ला आपन मजहब बदलि लीहले हिन्दूवन के खानदान आजु अतना खूंखार ना लउकीत. आजु उहे लोग खुलेआम चुनौती दे रहल बा आ केहू में ओह चुनौती के सकारे के बेंवत नइखे लउकत.\nपरो साल दीदीया हिन्दूवन के रिगवले रहुवे आ आखिर में अदालत के शरण लेबे के पड़ल रहुवे तब जा के मूर्ति भसान के इजाजत मिलल रहल. अबकी लोग गफलत में रहल कि दीदीया पर-साल वाली गलती एह साल ना दुहराई. बाकिर ओह लोग के ओकरा हेहरपन के पहचान ना रहल. एहू साल अपना कुनबा के बढ़ावा देत मूर्ति भसान प रोक लगा दीहली आ अदालत के फेर उनुकर फजीहत करत ओह आदेश के गैर कानूनी बतावे पड़ल.\nदोसर कवनो इज्जतगर सीएम आपन गलती मान के चुप बइठ गइल रहीत बाकिर दीदीया त अलगे मनई हीय. अब ऊ एह फैसला का खिलाफ सुप्रीम कोर्ट जाए के सोचत बाड़ी. हो सकेला कि उनुका के सलाह मिलल होखे कि जवन अदालल दही हाँड़ी के ऊँचाई तय कर सकेले, बता सकेले कि दिवाली प फोड़े वाला पटाखन के गिनती कतना होखे के चाहीं, तवन एहू मुद्दा प कवनो वइसने फैसला दे सकेले. आखिर सेकूलरिज्मो त एक तरह के उपसर्गे बन गइल बा हिन्दूस्तान के संविधान ला. हर कायदा कानून एह सेकुलरियन उपसर्ग का इस्तेमाल से बदल दीहल जाले. कश्मीरी पंडितन के अरजी फट से खारिज क दिआइल बाकिर नाजायज तरीका से हिन्दुस्तान में घुस आइल रोहंगियन के अरजी सकार लीहल गइल. आ ई रोहंगियन के ताकत जाने के होखे त एह मुद्दा प पैरवी करत वकीलन के लिस्ट देख लीं सभे.\nएहीसे अदालती फैसला का बादो अबहीं ले ई तय नइखे कि – विजया, के जया ?\n(अतवार 24 नवंबर का दिने कोलकाता से छपे वाला अखबार समाज्ञा में अँजोर भइल.)